Makam Raja-Raja Tamadun Tertua Bumi – Sumeria

Makam Diraja Ur merupakan sebuah kompleks permakaman Sumeria yang berusia 4800 tahun, terdiri dari kira-kira 2000 buah kubur yang bertempat di kota Ur, selatan Mesopotamia.

Enam belas buah kubur daripadanya dipercayai sebagai makam diraja memandangkan ia mengandungi barangan-barangan mewah seperti manik-manik emas, relik-relik gangsa, meterai-meterai silinderi, alat-alat muzik dan seramik, serta artifak-artifak yang mempunyai kaitan dengan upacara keagamaan.

Kerja-kerja ekskavasi ke atas kompleks permakaman ini dilakukan oleh seorang ahli arkeologi British, Leonard Woolley pada tahun 1920an dan 1930an. Memandangkan usaha tersebut dijalankan oleh pihak British, maka kebanyakan relik yang terkandung di dalam kompleks berkenaan diangkut ke Muzium British London dan disimpan di sana, bukannya di Iraq. Muzium Kebangsaan Iraq di Baghdad hanya menempatkan sebilangan kecil sahaja sambil baki yang lain pula disimpan di Muzium Arkeologi dan Antropologi Universiti Pennsylvania di Philadelphia.

PENEMUAN MAKAM-MAKAM UR

Leonard Woolley memulakan eskavasi ke atas Kompleks Permakaman Diraja Ur pada tahun 1922 dan menamatkan tinjauan awal pada tahun berikutnya untuk mula menjalankan kerja-kerja penggalian sebuah parit berhampiran kawasan runtuhan ziggurat. Di situ dan ketika itulah para petugas Woolley menemui barang-barang persemadian, perhiasan emas, dan batu-batu berharga sekaligus membuatkan parit tersebut dipanggil sebagai ‘parit emas’.

Walau bagaimanapun, Woolley menundakan penggalian parit tersebut memandangkan beliau dan pasukannya tidak mempunyai pengalaman yang cukup untuk mengendalikan kerja-kerja ekskavasi di tanah perkuburan langka. Oleh kerana itu, Woolley hanya menumpu pada kerja-kerja penggalian bangunan, sebelum kembali mengusahakan ‘parit emas’ pada tahun 1926.

Hasil daripada usaha Woolley itu, sebuah kompleks perkuburan yang mengandungi kira-kira 2000 buah kubur berjaya ditemui sedikit demi sedikit. Kebanyakan kubur tersebut hanyalah sekadar sebuah lubang biasa, yang di dalamnya dibaringkan sekujur jasad yang dimuatkan ke dalam sebuah keranda tanah liat atau sekadar dibalut dengan anyaman rumput mensiang. Sebahagian kubur malahan mempunyai beberapa buah barang persemadian, seperti bekas seramik, barangan peribadi, dan barang perhiasan.

MAKAM-MAKAM DIRAJA

Woolley turut menemukan 16 buah kubur yang agak menonjol berbanding kubur-kubur lain. Di kubur-kubur tersebut, jasad si mati tidaklah dibaringkan di dalam lubang, sebaliknya disemadikan di dalam makam batu dan ditemani sejumlah besar barang persemadian yang mewah. Dijumpai juga bukti yang mengisyaratkan berlakunya upacara-upacara tertentu yang diadakan khusus untuk si mati. Hal ini mendorong pihak penyelidik untuk menyimpulkan bahawa ia adalah makam raja-raja Mesopotamia.

Antara makam diraja yang kelihatan paling unggul adalah makam PG 800 milik seorang ratu yang bernama Puabi, Nama pemilik makam tersebut dapat diketahui menerusi sebuah meterai silinder yang disemadikan bersamanya, di mana menterai silinder berkenaan ada mencatatkan nama beliau (dalam bahasa Sumeria dan diukir dalam tulisan kuneiform). PG 800 dianggap unik bukan semata-mata kerana nama pemiliknya diketahui, akan tetapi kerana ia berada dalam keadaan yang sempurna dan bebas dari menjadi mangsa rompakan.

Puabi ditemui di atas sebuah rangka keranda kayu (disebut sebagai bier) yang ditempatkan di dalam sebuah bilik kebal. Antara barang persemadian yang ditemui bersamanya adalah kelengkapan kepala yang dihiasi dedaunan emas, reben-reben emas, kepingan lapis lazuli dan manik-manik akik, sepasang anting-anting berbentuk bulan sabit yang bersaiz besar, dan cincin-cincin pada jemarinya.

Ditemui juga sebuah lubang yang di dalamnya terdapat rangka lima orang lelaki bersenjata, empat orang penjaga kerbau, tiga orang pelayan lelaki, dan dua belas orang pelayan wanita. Pakar meyakini bahawa kesemua mereka adalah mangsa ritual yang dikorbankan khusus untuk ratu Puabi.

KOTAK METERAI UR

Dalam sebuah makam lain, dijumpai sebuah objek yang dianggap signifikan walaupun kefungsian sebenarnya masih belum dikenal pasti. Artifak ini dikenali sebagai Kotak Meterai Ur. Artifak ini berbentuk sebuah kotak kayu yang dipercayai sebagai mohor ketenteraan.

Selain diperindah dengan lapis lazuli, cengkerang, dan batu kapur berwarna merah, kotak itu juga dihiasi dengan lukisan yang menggambarkan sekumpulan manusia sedang mengangkut barangan dan menuntun haiwan-haiwan gembalaan menuju ke seorang individu penting yang sedang duduk bersemayam dalam sebuah jamuan sambil ditemani oleh beberapa orang pelayan dan ahli muzik.

Di sebelah lain kotak itu pula menggambarkan sekumpulan lelaki yang menaiki pedati menginjak di atas tubuh-tubuh manusia yang sedang tunduk sujud dan sekumpulan tentera yang sedang menghambat tawanan perang ke arah seorang lagi individu penting. Walau bagaimanapun, kefungsian dan kandungan kotak tersebut masih belum diketahui.

TERJEMAHAN:

Wu Mingren. (1 Januari 2017). Where Sumerian Rulers Lie: The Royal Tombs of Ur. Ancient Origins. https://www.ancient-origins.net/ancient-places-asia/where-sumerian-rulers-lie-royal-tombs-ur-007294


Saintis Temui Apa Yang Mungkin Jadi Pada Kota Umat Nabi Lut

Peristiwa melibatkan Nabi Lut (as) diulas lebih panjang dalam kitab-kitab pra-Qur’an. Sirah ini melibatkan kota Sodom dan Gomorrah. Dua malaikat dihantar untuk menyelamatkan keluarga baginda daripada bala yang menghampiri.

Baginda sekeluarga diperintah supaya tidak toleh ke belakang. Bersama dua puterinya, Lut (as) selamat. Tetapi isterinya menoleh belakang. Lalu terus ditukar menjadi garam.

Kisah ini banyak ditafsir secara simbolik. Seorang manusia bertukar menjadi garam adalah sesuatu yang luar kotak pemikiran. Sama ada bala Tuhan itu bersifat eksklusif di luar sempadan sains, atau tafsiran simbolik semata-mata.

Apa yang berlaku di Sodom dan Gomorrah pula nampak seolah-olah sangat dαhsyαt. Tidak mungkin angkatan mµsµh boleh berbuat sedemikian. Malah letusan gunung berapi pun tidak begitu kuat untuk menterbalikkan bumi kota ini.

Jadi apa yang berlaku? Saintis barangkali berjaya merungkaikan punca bermisteri ini.

Sekumpulan saintis sudah lama mengkaji di tapak arkeologi Tall el-Hammam. Di sini ada tinggalan kota terdahulu yang lenyap daripada permukaan bumi.

Mereka mencurahkan keringat di sini selama 15 tahun; selangkah demi selangkah, mereka cuba mengenal pasti asbab dan punca kota ini lenyap. Akhirnya, mereka berjaya meletakkan nokhtah: asteroid.

Tall el-Hammam terletak di Lembah Jordan, yang dari dulu lagi sesuai dibuat tempat tinggal. Manusia sudah mendiami kawasan ini sejak 4300 S.M.

Bermakna Tall el-Hammam sudah berpenghuni sejak Zaman Khalkolitik lagi. Ramai menyukai kawasan ini, mungkin kerana sebatang sungai berhampiran.

Akan tetapi, pendudukan di Tall el-Hammam berakhir pada 1550 S.M. Selepas tahun itu, rantau ini menjadi sunyi belaka sampailah 980 S.M.

Semua boleh nampak – saintis tiada bukti pendudukan manusia selama 500 tahun, berpunca daripada asteroid tersebut. Padahal Tall el-Hammam adalah tempat yang membangun, dengan 50,000 penduduk (sangat ramai ketika itu).

Mereka membina bangunan setinggi lima tingkat, sambil membudayakan pembuatan tembikar. Semua kemajuan ini hilang pada tahun 1550 S.M.

Tetapi sehingga hari ini, saintis tidak menemui sebarang kawah di Jordan. Kalau ada kawah, tentu sekali mereka tidak perlu mengambil masa 15 tahun untuk kaji. Jelas dan tertera bukti heηtαmαη – perlu kaji punca apa lagi, bukan?

Sebenarnya asteroid tidak semestinya meninggalkan kawah, sekalipun batu bersaiz gergasi. Saintis mendapati Tall el-Hammam mµsηαh kerana asteroid yang meletµp di langit (Gershon 2021).

Suhu udara pun melambung hingga 2,000°C, dengan haba dibawa angin 1,200 km/j ke merata tempat.

Angin sebegini kuat akan membiηαsαkan apa-apa sahaja. Bangunan tentu sekali diratakan. Besi pun boleh cair. Tiada apa yang tinggal di Tall el-Hammam, kerana “Tuhan menghujankan api dan belerang daripada langit” (Genesis/Luke).

Mungkin inilah yang menyebabkan isteri Nabi Lut (as) bertukar menjadi garam. Kerana suhu maksimum boleh ditanggung kulit adalah 72°C. Tetapi faktor garam itu menarik untuk diulas. Saintis menemui kesan garam sangat tinggi di Tell el-Hammam (Bressan, 2021).

Dari mana datangnya garam ini? Cuba tengok apa yang ada dekat dengan Tell el-Hammam.

Saintis percaya yang kedatangan asteroid telah “mengangkat” garam daripada Laut Mαti, yang kemudian ditiup ke Tell el-Hammam.

Jadi sekarang, tertanya-tanya balik: kisah isteri Nabi Lut (as) bertukar menjadi garam itu simbolik… atau benar-benar berlaku dengan penemuan bukti saintifik sebegini? Mungkin inilah dia maklumat yang dinanti-nantikan begitu lama.

RUJUKAN:

Bressan, D. (2021, September 21). Study Suggests That A Tunguska Sized (ditapiskan) (ditapiskan) A City 3,600 Years Ago. Forbes.

Gershon, L. (2021, September 22). Ancient City’s (ditapiskan) by (ditapiskan) Space Rock May Have Inspired Biblical Story of Sodom. Smithsonian Magazine.


Bila Anjing Laut Naik Ke Darat

Semua maklum berikutan situasi pandemik Covid-19, banyak negara dunia menguatkuasakan perintah berkurung demi mengekang penularan wabak berkenaan. Dengan manusia tidak lagi berada di jalanan dan bandar-bandar, ruang-ruang ini membolehkan spesies haiwan liar meneroka ruang-ruang yang ditinggalkan.

Di Chile, selepas perintah kawalan pergerakan dikuatkuasakan, tujuh singa gunung berjaya ditangkap pihak berkuasa selepas didapati merayau sekitar jalan-jalan Santiago sejak beberapa bulan lepas. Dan kini, ada satu lagi kelibat haiwan liar yang mencetuskan keributan dalam kalangan penduduk Chile iaitu anjing laut gajah (elephant seal)!

Tidak percaya? Boleh lihat video di bawah:

Pada minggu lepas, penduduk di Puerto Cisnes, sebuah bandar tepi pantai yang terletak 1,500 kilometer di selatan Santiago melaporkan kelibat seekor anjing laut gajah seberat dua tan bergerak di kawasan kejiranan mereka. Anjing laut ini kelihatan keliru selepas pergi ke kawasan perumahan sebelum berjaya dipujuk kembali ke laut dengan kain tarpaulin berwarna hitam oleh penduduk, polis dan pegawai-pegawai t3nt3ra laut.

Seorang wanita yang melihat insiden berkenaan, Antonia berkata, “Pada mulanya, saya merasa terkejut tetapi memandangkan ia bergerak perlahan, saya bertenang dan meminta anak lelaki saya merakam perkara berkenaan. Saya tidak pernah melihatnya dengan dekat dan jadi, kami tidak tahu tentangnya.

“Anda tidak tahu sama ada anjing laut ini merb4h4y4 atau ada kemungkinan ia meny3r4ng manusia lain. Tetapi apa yang kami lihat ialah anjing laut itu sebenarnya ketakutan.” Dalam satu kenyataan media, Sarjan Jose Munoz dari T3nt3r4 Laut Chile memberitahu anjing laut gajah itu bergerak sejauh beberapa blok sebelum dipandu kembali ke laut dan jauh daripada gangguan orang ramai dan anjing.

“Saya mengucapkan terima kasih kepada sokongan yang diberi komuniti. Kita akan menjalankan rondaan secara berterusan agar haiwan-haiwan ini tidak kembali dan mengelakkan berlakunya kem4l4ngan,” ujarnya semasa ditemubual agensi berita Sepanyol Efe.

Anjing laut gajah yang biasa dijumpai di perairan Antartika dan sub-Antartika merupakan ahli keluarga anjing laut yang terbesar. Anjing laut gajah jantan boleh membesar sehingga enam meter dan seberat empat tan. Manakala anjing laut gajah betina pula boleh membesar sehingga tiga meter dan mempunyai berat kurang daripada setan.

RUJUKAN:

Jones, Sam. (2020). Chileans rally to rescue elephant seal that got stranded in town. The Guardian. https://www.theguardian.com/world/2020/oct/07/chileans-rally-to-rescue-elephant-seal-that-got-stranded-in-town


Permulaan Empayar Umayyah Oleh Khalifah Muawiyah

Setelah Khalifah Ali KWH telah dibunuh oleh puak yang tidak bersetuju dengan keputusan Sayyidina Ali yang ingin berdamai dengan Sayyidina Muawiyah RAH, politik Islam dilihat tidak stabil. Sayyidina Hassan RAH yang dibaiat oleh penduduk Madinah untuk meneruskan Amanah ayahandanya. Politik Islam pada tika itu terpecah dua. Satunya di Syam dan sekitarnya didominasi oleh Sayyidina Muawiyah RAH dan satunya lagi didominasi oleh Sayyidina Hassan RAH.

Hal ini dilihat sebagai satu ketidakstabilan dalam suatu daulah yang dimana pemimpinnya berpecah pecah. Sayyidina Hassan RAH akhirnya menyerahkan tampuk kepimpinan kepada Sayyidina Muawiyah RAH. Hal ini dilakukannya ialah demi kesatuan ummat Islam daripada terus berpecah. Semoga Allah merahmatinya dan meninggikan darjatnya di atas jasanya yang mulia ini.

Benarlah sabdaan Nabi SAW tentang dirinya yang suatu tika akan menyatukan Ummat Islam dikala ummat sedang bertelingkah :

إنَّ ابني هذا سَيِّدٌ ، وإنِّي لأرجو أنْ يُصلِحَ اللهُ به بين فِئتَيْنِ مِن أُمَّتي ، ولعَصلا أن يصلِحَ اللهُ به بين فِئتَيْنِ مِن أُمَّتي ، ولعَبيم اللهَ أليبيم

“Sesungguhnya putraku ini adalah sayyid (pemimpin), dengannya Allah akan mendamaikan dua kelompok yang bertikai dari umatku. Semoga Allah memperbaiki lewatnya dua kelompok besar yang bertikai,” (Sunan Abi Daud:4662)

Setelah penyerahan Sayyidina Hassan ini, rasmilah Sayyidina Muawiyah RAH sebagai penerus ke-Khalifahan buat umat Islam. Sayyidina Muawiyah telah dibaiat oleh Sayyidina Hassan dan sekaligus telah mengabsahkan dirinya sebagai Khalifah Umayyah yang pertama.

Sayyidina Muawiyah RAH telah memindahkan ibu kota pemerintahannya dari Kufah ke Damsyik. Kedudukan ibu kota baharu ini memberi lambang pemerintahan baharu dalam lakaran sejarah Islam. Dahulunya, perlantikan Khalifah sebagai ketua negara melaui proses Syura atau penamaan calon. Tetapi, Khalifah Umayyah telah mengubah corak tersebut dengan mengambil anak atau keturunan sebagai penerus atau dalam istilah lainnya dikenal sebagai pemerintahan Monarki.

Khalifah Umayyah juga antara perintis Angkatan laut pertama Islam. Angkatan Laut Islam yang pertama rasminya ditubuhkan semasa zaman Sayyidina Usman RAH. Pada ketika itu, usul untuk penubuhan angkatan ini telah dibawa oleh Sayyidina Muawiyah RAH. Angkatan Laut ini telah melaksanakan tugas yang pertamanya dengan cemerlang dibawah pimpinan Abdullah Bin Abi Sarh. Dibawah pimpinannya, Armada Laut Islam ini berjaya meluaskan Daulah Islam ke Pulau Cyprus dan sekitarnya.

Empayar ini terus kekal bertahan sehingga berlakunya revolusi Abbasiyyah yang dipimpin oleh Abu Abbas As-Saffah dan Abu Muslim Al-Khurasani yang bermula dari Khurasan (Iraq).

Jasa serta beberapa nama Khalifah dan tersohor:

1) Sayyidina Muawiyah bin Abi Sufyan

Beliau merupakan Khalifah pertama bagi Daulah ini.Beliau juga antara perintis pasukan Muslimin untuk menakluk Kota Konstantinopel. Semasa ekspedisinya itu,seorang sahabat Nabi yang juga seorang kaum Ansar bernama Sayyidina Abu Ayyub Al-Ansari telah turut serta dan menghembuskan nafasnya disana. Pada zaman Sayyidina Muawiyah terdapat banyak pembaharuan yang dilakukan antaranya menaik taraf sistem pemerintahan yang hampir mirip kepada pemerintahan Rom.Tujuannya ialah untuk menunjukkan keizzahan atau kekuatan Ummat Islam di mata orang Rom.

2)Khalifah Umar Bin Abdul Aziz

Siapa yang tidak kenal beliau ini. Seorang Khalifah yang berjiwa ulama ini. Sebelumnya beliau merupakan seorang gabenor Madinah. Namanya disebut sebagai pengganti kepada Khalifah Sulaiman bin Abdul Malik. Walaupun pemerintahannya tidaklah lama iaitu selama dua tahun tetapi pelbagai kemakmuran dapat dinikmati oleh segenap rakyat jelata. Antaranya,pada zaman pemerintahannya itu tiada siapa yang layak menerima zakat dek cukupnya rakyat pada tika itu.

3)Khalifah Abdul Malik bin Marwan

Pada zamannya, pelbagai pembaharuan dan pembangunan baharu dilakukannya seperti pembangunan Kubbah As-Shakrah di Baitul Maqdis. Beliau juga merupakan perintis penggunaan wang emas di dalam Daulahnya.

4) Hisham Bin Abdul Malik

Pada zamannya empayar Islam telah diluaskan lagi sehingga mencakupi sebahagian Eropah iaitu Tours,Perancis.Abdul Rahman Al-Ghafiqi telah dilantik oleh Khalifah untuk memimpin pasukan Muslimin untuk menakluki Eropah. Hasrat Khalifah itu menjadi kenyataan apabila pasukan Muslimin mula mengecapi kemenangan demi kemenangan. Namun, dek kerana kealpaan pasukan Muslimin tentang harta ghanimah, pasukan Muslimin telah disergap oleh panglima Perancis pada ketika itu yang bernama Charles Martel yang membawa kepada kekalahan pasukan Muslimin di Perancis.

5)Al-Walid Bin Abdul Malik

Pada zamannya terkenal dengan ekspedisi penaklukan Muslimin ke Sepanyol yang dipimpin Musa Bin Nusair (Gabenor Afrika Utara) dan panglimanya, Tariq bin Ziyad. Pada zamannya juga terkenal dengan pembangunan Masjid Umayyah yang Agung.

Penutup

Sebagai penutup,penulis berhasrat mengajak para pembaca untuk meleraikan suatu persoalan yang sering menjadi isu apabila berbincang tentang KeKhalifahan Umayyah ini iaitu :

Wajarkah perbuatan Sayyidina Muawiyah RAH mewariskan takhta kepada anaknya bukan kepada Sayyidina Hassan RAH semula ?

Bagi penulis, perbuatan Sayyidina Muawiyah itu wajar dilakukan. Hal ini untuk menjaga kestabilan dan keharmonian daulah Islam pada masa itu. Pada ketika itu,pengaruh Sayyidina Muawiyah di Damsyik lebih besar berbanding Sayyidina Hassan RAH di Kufah.

Ini pendapat daripada penulis,bagaimana dengan pembaca semua ?


Mengambil Pengajaran Dari Komuniti Semut

Semua orang mesti tertanya-tanya tentang cara hidup semut yang tidak boleh dikatakan sebuah spesis pun. Semut memang sangat luas definisinya. Ia bukan berpecah antara merah dan hitam.

Malah terdapat juga semut berwarna hijau dan metalik. Di Amerika Syarikat saja, saintis menganggarkan terdapat 1,000 spesis semut yang berlainan.

Senang kata, semut merupakan sebuah Keluarga yang berpecah banyak saudara-mara (Sub-Keluarga).

Banyak Sub-Keluarga semut sudahpun pupus. Titanomyrma Gigantea mempunyai saiz antara 3 hingga 6 sm, dengan lebar sayap sebesar 15 sm. Spesis ini hidup di Amerika Syarikat 49.5 juta tahun dahulu.

Walaupun banyak yang sudah pupus, semut masih lagi mendominasi dunia ini dengan jumlah dianggarkan mencecah 22,000 spesis.

Ditatang Bagaikan Minyak

Kehidupan seekor semut bermula dari telur. Faktor persenyawaan memainkan peranan dalam menentukan jantina. Jika telur disenyawakan, maka semut itu betina. Dari telur, semut memasuki fasa larval yang agak rumit.

Mereka tidak dapat bergerak dan mesti disuap melalui proses muntahan bernama trofalaksis.

Hanya kemudian baru semut dalam bentuk larval boleh diberikan makanan pepejal seperti telur semut (yang bertujuan untuk zat), cebisan m4ngsa dan biji (Hölldobler & Wilson, 1990).

Kulit telur kemudian bertukar menjadi pupa pula, ibaratkan mengeramkan semut.

Daripada larval hingga pupa, telur semut sentiasa dipindahkan ke bilik lain untuk mengekalkan suhu paling sesuai.

Setelah selesai proses ini, semut pun menetas sebagai dewasa.

Semut Berkasta

Penjagaan telur ini diamanahkan kepada semut pekerja yang juga mencari makanan. Kasta semut sebenarnya ditentukan semasa telur lagi, iaitu janin yang diberikan zat tertentu akan menjadi fungsi tertentu.

Kerana semua telur keluar daripada ratu yang sama. Semut jantan bersayap (dron) keluar dari pupa kadangkalanya bersama semut betina juga.

Semut yang baru menetas meluangkan beberapa hari menjaga ratu dan telur-telur lain. Kemudian semut belajar pengurusan sarang seperti mengorek tanah atau membersihkan ruang laluan.

Selesai peringkat ini, semut berkenaan perlu melindungi sarang (dan keluar mencari makanan).

Ini merupakan tindak balas semulajadi, kerana alam luar sarang sangat mencabar yang mungkin boleh membvnuh semut jika terlalu muda. Namun bukan semua semut yang akan keluar mencari makanan.

Banyak semut jantan mengawan dengan ratu (mereka m4ti selepas mengawan). Ratu kemudian mengeluarkan telur dalam jumlah ribuan untuk memastikan kemandirian sarang.

Pekerja pula mandul, kerana tugasan mereka hanya untuk menjaga sarang.

Semut-semut yang sudah tua pula menghabiskan sisa hidup dalam ruangan penyimpanan makanan. Tugas mereka adalah untuk memastikan makanan selamat dimakan.

Mereka akan makan dulu (memastikan makanan tidak bertoksik) sebelum muntahkan semula (trofalaksis) supaya ratu dan telur terpelihara daripada r4cun (Vegas, 2010).

Semua ini merupakan sebahagian daripada banyak usaha untuk mengekalkan keselamatan sarang.

Para ratu dianggarkan boleh hidup selama 30 tahun (pekerja pula antara 1 hingga 3 tahun). Semut-semut jantan hanya untuk memenuhi tujuan; jadi mereka m4ti dalam masa beberapa minggu.

Semut dron pula mempunyai fungsi agak menyeluruh. Mereka boleh masuk dalam koloni asing untuk mengawan dengan ratu sana. Apabila dron dis3rang semut pekerja, mereka akan keluarkan feromon untuk mengawan.

Jika berjaya, dron akan dibawa ke ratu untuk mengawan. Proses feromon yang sama digunakan untuk membvnuh juga.

Jika semut menangkap sesuatu (tidak kira apa spesis), mereka akan menusuk masuk dalam rangka musuh dan melepaskan feromon.

Musuh tersebut akan dianggap sebagai penc3roboh dan dibvnuh.

RUJUKAN:

Hölldobler, B., & Wilson, E.O. (1990). The Ants. Harvard University Press. Halaman 291.

Vegas, J. (2010, Januari 11). Poison-taster ants protect the colony. ABC Science.


Bigfoot – Misteri Penghuni Hutan Amerika Syarikat

Sejak tapak kaki Bigfoot ditemui di Bluff Creek, utara California, Amerika Syarikat pada 1958, ia mencetuskan perdebatan sama ada makhluk ini wujud atau tidak. Bagi komuniti saintifik terutama antropologi, ia hanya mitos semata-mata. Tetapi bagi para saksi yang melihat makhluk ini, apa pula penjelasan yang boleh diberi?

Selama bertahun-tahun, hal ini membingungkan komuniti saintifik. Dalam sesetengah insiden, ia boleh dijelaskan sebagai tersilap identiti haiwan (beruang, rusa dan sebagainya), cuaca atau faktor muka bumi. Tetapi bagi yang pernah melihat atau bekas tapak kaki makhluk tersebut, mereka tahu ini haiwan yang belum diketahui secara saintifik.

Bigfoot atau nama lainnya seperti sasquatch sebagai makluk mawas serupa manusia. Ia berukuran 10 kaki tinggi, mempunyai berat melebihi 400 paun, mempunyai bahu lebar dan berjalan dengan dua kaki. Makhluk ini kerap dilihat di Amerika Utara dari Kanada dan utara New York hinggalah negeri Washington dan California.

Bagi yang masih enggan percaya, mereka percaya makhluk ini merupakan orang yang memakai kostum mawas. Apa saja bukti yang dikemukakan ditolak atas alasan ia tidak boleh dipercayai dan direka-reka.

Ini termasuk bukti paling kukuh berkenaan Bigfoot: rakaman video Bigfoot oleh Roger Patterson dan Bob Gimlin pada 1967. Patterson yang meninggal dunia pada 1972 masih percaya makhluk yang dirakamnya ialah Bigfoot. Bagi Gimlin pula menerusi satu temubual pada 2004, apa yang dilihatnya pada hari itu benar-benar berlaku dan tidak direka-reka seperti didakwa sesetengah pihak.

Terdapat empat faktor yang harus diambil kira bagi menyiasat kesahihannya. Pertama, disebabkan ia dirakam pada 1967, ini bermakna filem tersebut berdepan kekurangan dari segi kuantiti mahupun kualiti. Kedua, disebabkan ia digunakan dengan tangan, ini menunjukkan rakaman tersebut tulen. Sebarang rakaman yang direka-reka memerlukan kamera dipasang dengan tripod di lokasi tertentu.

Ketiga, ia boleh disiasat menggunakan kaedah penyiasatan forensik terkini. Kaedah sebegini belum wujud pada 1967, lantas pembikinnya pasti tidak menjangka atau menghasilkan bukti untuk memperkuat kredibiliti filem. Yang anehnya ialah ramai orang yang menolak kewujudan Bigfoot langsung tidak menggunakan teknik ini untuk membuktikan rakaman Patterson-Gimlin palsu atau tidak.

Akhir sekali, resolusi filem yang elok sudah pasti dapat menentukan sama ada pergerakan individu dalam Patterson-Gimlin ialah manusia memakai kostum atau Bigfoot sebenar. Dan ini sebenarnya sudah disahkan sebanyak dua kali untuk dua program terbitan History, MonsterQuest dan The Proof Is Out There.

Pada tahun 2007, produksi MonsterQuest menganalisis video Patterson-Gimlin melalui dua aspek. Pertama, pemeriksaan salinan filem sebenar Patterson-Gimlin menerusi mikroskop digital resolusi tinggi oleh penyelidik Dr Owen Caddy. Sementara Dr Jurgen Konczak dari Universiti Minnesota dan Dr Esteban Sarmiento (Muzium Sejarah Alam Semulajadi New York) pula menganalisis pergerakan individu dalam rakaman tersebut.

Ini bagi menentukan sama ada ia merupakan Bigfoot sebenar atau manusia yang memakai kostum. Cubaan Dr Konczak dan Dr Sarmiento untuk subjek eksperimen meniru pergerakan dalam rakaman Patterson-Gimlin gagal. Ini mendorong Dr Sarmiento berpandangan pergerakan tersebut bukan pergerakan manusia mahupun mawas.

Sementara pemeriksaan oleh Dr Caddy mendapati imej kepala individu tersebut hampir serupa dengan mawas atau primat. Tetapi disebabkan imej yang kabur, agak sukar untuk menentukan rupa sebenar makhluk tersebut.

Dan baru-baru ini, The Proof Is Out There menyiasat sama ada video Patterson-Gimlin ini sahih atau tidak. Bagi menganalisis video berkenaan, tanggungjawab itu dipikul pakar antropologi dari Idaho State University Dr Jeff Meldrum, saintis komputer Isaac Tian dan pakar kesan khas Hollywood Bill Muns.

Dengan teknologi terkini lebih 15 tahun selepas analisis MonsterQuest, ini membolehkan pasukan penganalisis menentukan sama ada individu dalam rakaman berkenaan manusia atau Bigfoot. Walaupun rakaman asal Patterson-Gimlin sudah tiada, pasukan pengkaji menghasilkan 22 salinan di mana semua salinan diintegrasikan dalam satu video penuh menerusi sebuah program AI.

Satu perkara yang diperhatikan ialah pergerakan kaki makhluk tersebut. Mereka mendapati pada bahagian tapak kaki makhluk itu, ia bengkok pada bahagian tengah tapak. Ciri ini biasa dilihat dalam kalangan haiwan primat seperti monyet, gorila dan beruk. Dapatan ini turut menolak dakwaan individu dalam rakaman Patterson-Gimlin ialah manusia memakai kostum monyet.

Dakwaan individu berpakaian kostum dalam rakaman tersebut semakin lemah dengan dapatan otot betis kelihatan dalam pergerakan individu yang dirakam. Kostum hanya menunjukkan bentuk badan pemakainya dan itu tidak berlaku dalam rakaman Patterson-Gimlin.

Analisis mendapati individu tersebut mempunyai berat melebihi 300 kg. Dengan ketinggian dan berat yang dinyatakan, agak sukar untuk menerima hujah itu merupakan manusia memakai kostum. Analisis pada bahagian belakang leher turut mendapati ia hampir serupa dengan spesies manusia terawal australopithecine yang wujud di Afrika Timur kira-kira tiga juta tahun lalu.

Dengan semua analisis yang dinyatakan, sudah tiba masanya rakaman ini tidak diketepikan begitu saja oleh komuniti saintifik. Tetapi satu-satunya cara untuk menghentikan polemik ialah sampel DNA atau ba.ng.kai Bigfoot. Selagi itu tidak berlaku, polemik Bigfoot akan terus diperkatakan untuk tahun mendatang.

RUJUKAN

MonsterQuest. (2007). Musim Pertama Episod Kelima: Bigfoot. History.

Pandey, S. (2021, 5 Disember). Bigfoot: Giant Hoax or Giant Hominid?. Ancient-Origins.


Binaan Misteri Ditemui Di Padang Pasir Arab Saudi

Sejarah Arab Saudi pada zaman pra-Islam agak kurang diselidiki. Hanya pada tahun-tahun kebelakangan barulah ahli-ahli arkeologi mula meneroka padang pasir di negara tersebut. Dimaklumkan bahawa pihak pakar telah menemukan lebih 100 buah struktur batu misteri yang sebahagiannya sangat langka, lebih berusia berbanding piramid.

Antara yang ditemukan adalah struktur-struktur batu gergasi yang dikenali sebagai ‘layang-layang’, mungkin digunakan dalam aktiviti memburu haiwan secara besar-besaran. Terdapat juga sejumlah geoglif batu, yang disifatkan oleh masyarakat Badwi tempatan sebagai ‘hasil pertukangan batu masyarakat purbakala’.

Namun, sejenis struktur batu yang paling menggamit perhatian ilmuwan adalah ‘mustatil’, yang sehingga kini masih terus dikaji. Secara keseluruhan, kesemua struktur batu misteri yang ditemui di padang pasir ini memberikan maklumat yang baru kepada para penyelidik, khususnya berkenaan kehidupan masyarakat di rantau berkenaan pada zaman purba atau untuk lebih menjurus, semasa peralihan daripada kehidupan nomad-penternak kepada kehidupan Neolitik.

STRUKTUR MISTERI DITEMUI DENGAN BANTUAN IMEJ SATELIT

Kewujudan struktur-struktur mustatil dikenal pasti buat pertama kali oleh sekumpulan penyelidik yang terdiri daripada pakar dari Max Planck Society di Jerman, pakar-pakar Arab Saudi, dan ilmuwan-ilmuwan antarabangsa. Mereka menggunakan imej-imej satelit resolusi-tinggi dan data daripada Google Earth untuk memetakan lokasi struktur-struktur berkenaan. Lokasi tumpuan bagi penyelidikan mereka ini adalah Gurun Nefud, utara Arab Saudi.

Untuk menemukan struktur-struktur misteri ini secara tepat, pihak penyelidik melensakan carian pada ciri-ciri tertentu di samping menumpu pada kawasan yang hampir dengan sumber-sumber alam, seperti air. Secara keseluruhan, kira-kira 104 buah mustatil berjaya ditemui setakat ini.

Menurut The Holocene, “Mustatil-mustatil ini berbentuk segi empat tepat namun sedikit panjang, di mana 102 daripada 104 mustatil tersebut mempunyai dua buah tembok panjang, sambil dua yang lain mempunyai tiga tembok.”

Secara purata, kesemua mustatil ini berukuran 480 kaki panjang dan 420 kaki lebar (161 dan 142m). Ia dibina daripada ribuan tan batu dan secara tipikalnya, platform mustatil-mustatil ini agak rendah. Struktur sebegini juga hanya ditemui di kawasan berpermukaan rendah dan berhampiran dengan sumber-sumber air, di timur laut Arab Saudi.

MUSTATIL-MUSTATIL INI LEBIH TUA BERBANDING PIRAMID

Tidak banyak tinggalan budaya yang ditemui semasa kajian lapangan dilakukan di tapak mustatil. Sebahagian artifak yang ditemui kemudiannya dibawa menjalani ujian pentarikhan karbon.

Hasil ujian tersebut mendapati setidak-tidaknya satu artifaknya berusia 7000 tahun, sekaligus mengertikan bahawa mustatil-mustatil ini ada yang lebih tua berbanding piramid. Para penyelidik merekodkan dalam The Holocane bahawa “Besarnya skala mustatil ini menjadikannya sebagai salah satu contoh seni bina monumental prasejarah yang paling mengagumkan, mungkin di seluruh dunia.”

Mereka juga cuba menyelidiki faktor mengapa struktur-struktur begini dibina. Kesimpulan yang mereka raih setakat ini mengandaikan bahawa mustatil-mustatil tersebut dibina sebagai tindak balas terhadap perubahan cuaca dan suasana sekitar.

Memetik laporan mereka dalam The Holocane, “Pada tempoh 10 000 hingga 6000 tahun yang lalu, Semenanjung Arab mengalami era ‘Tanah Arab Menghijau’ yang paling kebelakangan, di mana curahan hujan meningkat dan secara efektif mengubah lanskap rantau yang gersang itu.” Perubahan lanskap ini besar kemungkinan mendorong kepada munculnya era Neolitik di Tanah Arab, di mana kebudayaan-kebudayan tempatan mengalami perubahan yang radikal.

DARIPADA PADANG PASIR YANG KERING KEPADA TANAH ARAB YANG MENGHIJAU

Sebelum fasa Tanah Arab Menghijau yang terakhir, masyarakat nomad-penternak menghadapi kesukaran untuk hidup di persekitaran yang mencabar di padang pasir ini.

Walaupun curahan hujan yang semakin meningkat banyak mengubah kawasan tersebut menjadi kawasan yang subur, persekitarannya masih tetap mencabar. Situasi ini seterusnya mendorong kepada peninggalan gaya hidup nomad secara bertahap dan membawa kepada penubuhan entiti-entiti wilayah. Mustatil-mustatil ini berkemungkinan mempunyai kaitan dengan perubahan sosial yang drastik ini.

Pihak penyelidik seterusnya cuba mengenal pasti kefungsian mustatil-mustatil ini. Temboknya terlalu rendah untuk dijadikan sebagai pertahanan. Ia juga sama sekali tidak mungkin digunakan sebagai memenuhi kepentingan awam, seperti tempat penyimpanan air.

Apa yang dapat dikenal pasti, terdapat sejumlah tulang haiwan ditemui di kebanyakan tapak mustatil. Turut ditemui ‘sebongkah batu berukir’ di ruangan dalam sebuah mustatil. Imej-imej geometrik yang terdapat pada bongkah batu berkenaan merupakan kunci bagi memahami sebab pembinaan mustatil-mustatil tersebut. Para penyelidik menyimpulkan bahawa struktur misteri ini dibina bagi tujuan simbolik mahupun ritual.

BINAAN MUSTATIL INI MUNGKIN MEMPUNYAI HUBUNGAN DENGAN KEMUNCULAN NEOLITIK DI TANAH ARAB

Dr Huw Groucutt, salah seorang ketua penyelidik dalam kajian ini, menyatakan bahawa, “Pemahaman kami terhadap mustatil adalah ia merupakan sejenis tapak ritual, di mana kumpulan-kumpulan masyarakat yang menetap di kawasan sekitar saling bertemu untuk menjalankan suatu aktiviti sosial yang tidak lagi kita ketahui pada hari ini.” Penemuan bongkah batu berukir di platform mustatil mungkin mengisyaratkan bahawa ritual-ritual tersebut benar-benar berlaku. Groucutt juga dipetik oleh Max Planck Institute, “Mungkin mustatil merupakan tapak bagi menjalankan upacara korban atau jamuan haiwan.”

Kebanyakan mustatil dibina dengan agak rapat antara satu sama lain dan keadaan ini mengisyaratkan bahawa ia dibina oleh sebuah masyarakat yang agak maju. Besar kemungkinan, mustatil dibina bagi menggalakkan lagi kesatuan sosial dan meneguhkan identiti masyarakat. Hal ini sekaligus mengisyaratkan bahawa kumpulan masyarakat penternak yang menetap di kawasan ini hidup dalam sistem sosial yang agak kompleks, mungkin sebagai tindak balas terhadap persekitaran yang semakin baik dan semakin menghijau.

TUJUAN PEMBINAAN MUSTATIL SEBAGAI SUATU MEKANISME SOSIAL

Walau bagaimanapun, menjalani kehidupan dalam persekitaran yang kering lagi gersang tetap merupakan suatu hal yang mencabar. Menurut Max Planck Institute, “Pasukan penyelidik ini mengandaikan bahawa mustatil-mustatil tersebut dibina sebagai suatu mekanisme sosial untuk hidup dalam persekitaran yang mencabar.” Lebih menjurus, ia mungkin dibina bagi memastikan supaya komuniti yang hidup di situ dapat bekerjasama demi melangsungkan kehidupan.

Walaupun struktur mustatil yang sebegini bukanlah yang tertua di dunia, ia merupakan mustatil yang paling tua di Tanah Arab dan antara yang paling tua pernah direkodkan. Kewujudan struktur ini menunjukkan baaimana persekitaran setempat berupaya mengubah dan membentuk gaya hidup sesebuah komuniti. Ia juga memperlihatkan kepada kita betapa binaan yang dibangunkan atas tujuan sosial dan ritual berupaya meneguhkan kesatuan komuniti dan mendorong mereka untuk bertahan mengharungi persekitaran yang mencabar. Diharapkan padang pasir yang luas terbentang di Arab Saudi dapat terus mendedahkan lebih banyak bukti arkeologi di masa hadapan.

TERJEMAHAN:

Ed Whelan. (19 Ogos 2020). More Ancient Mysterious Stone Structures Found in Saudi Arabia. Ancient Origins. https://www.ancient-origins.net/news-history-archaeology/mysterious-stone-structures-0014141


Kisah Hantu Yang Menguasai Rumah Putih

Pada
satu malam 1946, Presiden Harry Truman mengambil keputusan untuk tidur pada
pukul 9.00 malam selepas mengharungi satu lagi hari meletihkan sebagai Presiden
Amerika Syarikat. Tetapi enam jam kemudian, lenanya terganggu oleh bunyi
ketukan yang kuat. “Siapa pula yang mengetuk pintu malam-malam?” Getus hatinya.
Anekdot pengalaman ini dinyatakan dalam suratnya kepada isterinya yang kini
disimpan di muzium dan perpustakaan presidensinya itu.

“Saya bangun dari katil dan memakai jubah mandi, membuka pintu dan melihat tiada siapa di luar. Saya berjalan di sepanjang laluan termasuk memeriksa bilik awak dan anak kita, Margie (nama manja untuk Margaret Truman). Masih tiada siapa. Kembali semula ke katil selepas mengunci pintu dan kemudian kedengaran bunyi tapak kasut di bilik awak di mana pintunya saya biarkan terbuka. Saya melompat dan melihat tiada siapa di dalamnya! Tempat ini (Rumah Putih) memang berhantu. Perkhidmatan Rahsia sendiri mengatakan mereka tidak meletak pengawal pada waktu yang dinyatakan. Awak dan Margie harus pulang dengan segera dan lindungi saya sebelum sesetengah hantu ini membawa saya pergi.”

Rumah Putih sentiasa dipenuhi dengan ‘hantu’ tetapi ‘hantu’ sebegini ialah skandal-skandal politik yang membelenggu penghuninya dari Watergate dan skandal Iran-Contra hinggalah skandal seks Monica Lewinsky. Tetapi sejak seabad sebelumnya, Rumah Putih yang terletak 1600 Pennsylvania Avenue ini merupakan antara tempat paling berhantu di Amerika Syarikat. Bagi pengasas syarikat pelancongan hantu Nightly Spirits, Jared Broach, semasa memulakan syarikatnya pada tahun 2012, dia hanya menawarkan satu tempat berhantu yang harus dikunjungi pelancong iaitu Rumah Putih. Broach berkata, “Rumah Putih mempunyai cerita-cerita hantu yang terbaik dan saya anggap paling banyak disahkan. Jujurnya, kita boleh buat lawatan selama 10 jam jika kita mahukannya.”

Satu cerita yang dikongsikan beliau semasa membawa pelancong ke Rumah Putih ialah kisah seorang pemilik tanah bernama David Burnes. Apabila kerajaan hendak mendirikan Rumah Putih, tanahnya dibeli untuk tujuan berkenaan. Sejak itu, sesiapa saja yang menduduki Oval Office tidak sah jika tidak mendengar suaranya. Bila ditanya sama ada dia mempercayai hantu, jawapan Broach adalah ya. Dan jika masih ada pihak yang meragui sama ada kisah Rumah Putih ini berhantu atau tidak, Broach menganggap kelompok skeptik ini menuduh lapan bekas presiden sebagai pembohong. Ini kerana lapan bekas presiden ini turut mengalami pengalaman menakutkan tersendiri.

Salah seorang daripadanya ialah arkitek penghapusan aktiviti perhambaan, Abraham Lincoln. Semasa hayatnya, beliau dilaporkan menerima kunjungan hantu anak lelakinya, Willie pada tahun 1862 semasa berusia 11 tahun akibat demam kepialu. Isterinya, Mary Todd merasa sedih atas apa yang berlaku dan berada di biliknya selama berminggu-minggu selepas kematian anak kesayangannya itu. Beliau pernah melaporkan melihat Willie di hujung kepala katilnya. Wujud juga laporan Mary Todd turut melihat Thomas Jefferson bermain biola dan Andrew Jackson menyeranah.

Selepas dib***h pada tahun 1865 di tangan John Wilkes Booth, giliran Lincoln pula yang menjadi hantu yang menghantui penghuni Rumah Putih. Wanita Pertama Grace Coolidge pernah melihat kelibat beliau melihat dari luar tingkap di satu bahagian yang pernah menjadi pejabatnya dalam satu temubual majalah. Dan untuk dekad-dekad seterusnya, lebih banyak laporan yang diterima bukan saja membabitkan penghuni Rumah Putih tetapi juga tetamu asing yang pernah tinggal di situ. Permaisuri Wilhelmina dari Belanda tidur di bilik Lincoln pada tahun 1942 apabila baginda mendengar bunyi ketukan perlahan di pintu biliknya. Sebaik melihat yang mengetuk ialah Lincoln, Wilhelmina terus jatuh pengsan.

Dalam satu laporan lain, Perdana Menteri Britain Winston Churchill pernah berkesempatan menjadi tetamu di Rumah Putih. Beliau baru saja selesai mandi dalam tab sambil menghisap cerut di bilik Lincoln. Sebaik beliau keluar dalam keadaan bogel dan masih menghisap cerut, alangkah terkejutnya Churchill apabila melihat kelibat Lincoln di pendiang api. Tidak seperti Wilhelmina, beliau sempat bergurau, “Selamat petang, Tuan Presiden. Anda nampaknya melihat saya dalam keadaan kekurangan.” Lincoln hanya tersenyum mendengar kata-kata Churchill sebelum menghilangkan diri sementara Perdana Menteri Britain itu tersipu-sipu malu dengan situasi dihadapinya.

Menurut Broach, Lincoln merupakan hantu yang sentiasa dilihat di Rumah Putih dan selalu dianggap sebagai hantu yang membawa beban berat bernama negara. Dia berkata, “Mereka kata Lincoln selalu muncul apabila negara berada dalam bahaya atau situasi yang menguji. Mereka kata beliau sentiasa akan berulang alik antara laluan di tingkat dua, bermain pintu dan menjengah di tingkap.” Dalam satu temubual bersama Washington Post pada tahun 1989, Presiden Ronald Reagan pernah memberitahu kurator Rumah Putih, Rex Scouten bahawa anjingnya akan memasuki semua bilik kecuali bilik Lincoln. Anjingnya itu akan berdiri di luar pintu dan menyalak. Manakala Lyndon Johnson pula pernah terserempak dengan Lincoln selepas tertekan dengan situasi Perang Vietnam. Bila ditanya apakah nasihat yang harus diberi dalam menghadapi situasi ini, beliau dikatakan memberi nasihat, “Jangan pergi ke teater itu (Ford’s Teater ialah teater di mana Lincoln dibunuh oleh Booth).”

Jika
tidak dihantui hantu presiden, kadangkala penghuni diganggu dengan hantu yang
mengetuk pintu-pintu hadapan Rumah Putih dan meminta agar ibunya dilepaskan
dari hukuman. Hantu yang mengetuk itu sebenarnya ialah Annie Surratt, anak
perempuan kepada salah seorang rakan subahat Booth, Mary Surratt yang
kemudiannya didakwa dan dihukum gantung bersama Lewis Powell, David Herold dan
George Atzerodt atas pembabitan mereka dalam pembunuhan Lincoln dan beberapa
cubaan bunuh ke atas Kabinet beliau.

Ada hantu mempunyai tempat tertentu untuk melakukan ‘hobi’ mereka. Abigail Adams merupakan Wanita Pertama yang menghuni Rumah Putih dan menggunakan Bilik Timur sebagai tempat untuk menjemur pakaian. Selepas kematiannya pada tahun 1818, wujud beberapa laporan melihatnya di Bilik Timur dengan membuat gerakan seperti menjemur kain. Sementara era pentadbiran Woodrow Wilson melaporkan Rose Garden pernah menjadi tumpuan isteri kepada Presiden James Madison, Dolley yang suka berkebun ketika mereka merancang hendak memindahkan Rose Garden. Selepas laporan itu timbul, sebarang rancangan untuk memindahkan Rose Garden dibatalkan.

Kita
maklum dengan perubahan masa, Rumah Putih harus ditambahbaik seiring dengan
peranannya sebagai kediaman rasmi Presiden dan pusat pentadbiran negara Uncle
Sam itu. Tetapi bagi sesetengah kakitangan, itu juga menyebabkan mereka
ketiadaan teman terutama yang bekerja pada waktu malam. Ini kerana hantu-hantu
inilah yang menemani mereka semasa bekerja dan kadang-kadang menjadi sumber
hiburan. Tetapi bagi sesetengah hantu, pengubahsuaian tidak berupaya menghalau
mereka pergi.

Tanyalah Mary Eben, pembantu kepada Eleanor Roosevelt. Pada satu ketika, Eben pernah melihat kelibat Lincoln berada di atas katil sambil bersiap sedia memakai kasut. Pembantu Wanita Pertama itu terkejut dan terus menjerit sambil berlari keluar sehingga mengakibatkan ejen-ejen Perkhidmatan Rahsia lari lintang-pukang untuk melihat apa yang berlaku. Sementara Eleanor pula menceritakan dalam satu program bual bicara di San Antonio pernah mendedahkan beliau merasa seram sejuk dan merasakan dirinya diperhatikan apabila bekerja di sebuah bilik yang pernah digunakan presiden-presiden sebelumnya semasa bekerja.

Bagi Truman pula, beliau tahu isteri dan anak perempuannya itu merasa skeptik dengan pengalaman spiritual yang dialaminya. Tetapi beliau membalas dalam surat balasnya, “Saya pasti mereka ada di sini dan saya tidaklah merasa terkejut jika bertemu dengan mereka. Saya percaya Andrew Jackson boleh memberikan saya beberapa nasihat yang baik dan kata-kata sumpahan yang elok. Dan saya pasti Grover Cleveland akan memberitahu saya apakah kenyataan yang harus dipilih terhadap sesetengah pemimpin politik. Jadi, saya tidak akan mengunci pintu dan menghalang mereka sekiranya tokoh-tokoh pada lukisan ini keluar dari bingkai mereka untuk berbual mesra.”

RUJUKAN:Vargas, Theresa. (2017). Is the White House haunted? A history of spooked presidents, prime ministers and pets. The Washington Post. https://www.washingtonpost.com/news/retropolis/wp/2017/10/30/is-the-white-house-haunted-a-history-of-spooked-presidents-prime-ministers-and-pets/


Kisah Pelik Disebalik Lagu Kebangsaan Russia

Selepas bergelar Presiden buat kali pertama pada tahun 2000, Vladimir Putin menandatangani satu undang-undang berkenaan lagu kebangsaan Rusia. Namun, tidak semua yang gembira dengan keputusan Presiden Rusia itu dengan pemain selo Rusia terkenal Mstislav Rostropovich berkata, “Aku tidak akan menghormati lagu ini dengan berdiri semasa ia dinyanyikan.” Sebabnya mudah, ia bukan lagu baru.

Mungkin bagi orang luar, ramai menggaru kepala kenapa perkara ini berlaku. Tetapi lagu kebangsaan baru Rusia itu mempunyai melodi lagu yang sama dengan lagu kebangsaan Kesatuan Soviet yang digunakan dari tahun 1944 hingga 1991. Lagu tersebut digubah oleh Alexander Alexandrov dan liriknya ditulis oleh sasterawan Sergey Mikhalkov.

Sudahlah lagu berkongsi melodi lagu yang sama, liriknya walaupun nampak baru tetapi ditulis oleh orang yang sama iaitu Mikhalkov. Atas sebab itulah, ramai berasap kerana lagu kebangsaan baru ini mengingatkan mereka terhadap tempoh pemerintahan Soviet. Ini kerana jika menyelusuri sejarah lagu kebangsaan Rusia, lagu tersebut melambangkan situasi politik dan masyarakatnya pada ketika itu.

Lagu kebangsaan rasmi pertama Rusia digubah semasa era pemerintahan Tsar Alexander I. Lagu yang bertajuk “The Prayer of the Russians” dipilih pada tahun 1816 dan liriknya dilihat mengangkat darjat baginda. Malah, melodi lagu ini dikatakan mengikut lagu kebangsaan Britain iaitu “God Save the King”.

Namun, lagu ini kurang disenangi oleh pengganti Alexander, Tsar Nicholas I. Nicholas I yang dikenali kerana mempunyai semangat patriotisme yang kuat dan sifat panas barannya itu dikatakan pernah berkata, “Muzik British yang kita dengar sejak sekian lama amat membosankan beta!”

Bagi memenuhi permintaan baginda, satu lagu kebangsaan baru digubah bertajuk “God Save the Tsar” pada tahun 1833. Lirik lagu berkenaan memuji kehebatan Tsar dan Rusia sebagai sebuah empayar yang kuat. Tetapi pada tahun 1917 seiring dengan Revolusi Bolshevik yang menyingkirkan pemerintahan Tsar, pemerintah baru Rusia mahukan sebuah lagu baru bersesuaian dengan ideologi mereka.

Justeru, lagu revolusi “La Marseillaise” dipilih sebagai pengganti “God Save the Tsar” dari tahun 1917 hingga 1922. Pada satu lirik yang menggambarkan kehebatan Tsar, kelompok Bolshevik mengubah lirik tersebut dengan menggelar Tsar sebagai pontianak yang patut dihapuskan dan rakyat harus bangkit menentang kezaliman mereka.

Apabila Kesatuan Soviet dibentuk secara rasmi pada tahun 1922, lagu “The International” dipilih sebagai lagu kebangsaan rasmi. Bagi yang mengikuti sejarah fahaman dan pergerakan k0mun1sme, pasti tahu lagu ini merupakan lagu wajib dalam setiap perkumpulan gerakan k0mun1sme.

Lagu ini bukanlah lagu kebangsaan rasmi Soviet tetapi banyak dimainkan dalam acara-acara sambutan dan program rasmi kerajaan. Lirik lagu ini secara dasarnya menyeru ‘orang-orang yang kelaparan dan diperhambakan’ oleh gerakan kapitalisme agar bangkit memb3rontak dan menyingkirkan semua bentuk agenda kapitalisme termasuk kerajaan-kerajaan yang pro-kapitalis.

Tetapi semasa era Joseph Stalin atau lebih tepat pada tahun-tahun terakhir P3rang Dunia Kedua (WWII), Stalin mahukan lagu baru untuk Kesatuan Soviet. Bagi memenuhi kehendak beliau, Mikhalkov dan Gabriel El-Registan dipilih menulis lirik untuk lagu kebangsaan baru sementara Alexandrov bertanggungjawab untuk gubahan lagu.

Namun, jika ada menyangka niat perubahan Stalin ini bersifat positif, maaf ia bersifat politik. Semasa tempoh WWII, beliau mahu menunjukkan kepada kuasa-kuasa Barat bahawa pihak Soviet tidak akan menggulingkan mana-mana kerajaan dan bersedia untuk bekerjasama. Justeru untuk menjayakan inisiatif baru ini, Soviet perlu berpaling dari “The International”.

Dalam memoirnya, El-Registan pernah berkata, “Stalin memberitahu kami untuk menambah satu lagi lirik, satu lirik p3rang berkenaan T3ntera Merah (Red 4rmy), tentang bagaimana kami menewaskan golongan f4sis dan akan berterusan melakukannya…” Aspek ini boleh dilihat pada lirik “Kami membesarkan t3ntera kami dalam pert3mpuran, kami akan menyapu penceroboh jahat keluar!”

Menjelang tahun 1977 sebagai sebahagian daripada proses penyahstalinan, lagu kebangsaan diberi sedikit pembetulan oleh kerajaan. Sesiapa yang mendengar versi kedua lagu tersebut merasakan lagu tersebut membawa mesej keamanan dan bebas daripada nama pemimpin Soviet itu. Lagu tersebut terus digunakan sehinggalah Kesatuan Soviet dibubarkan pada tahun 1991.

Dari tahun 1991 hingga 2000, lagu kebangsaan tidak rasmi Rusia ialah lagu “The Patriotic Song”. sebuah lagu yang kurang dikenali digubah oleh salah seorang komposer Rusia terkenal dalam sejarah, Mikhail Glinka. Malangnya, pemilihan lagu ini sudah dianggap bermasalah sejak dari awal lagi.

Pertama, parti k0munis Rusia menolak bulat-bulat lagu ini dan menggesa lagu kebangsaan era Soviet dikembalikan sebagai lagu kebangsaan rasmi. Kedua, ramai orang merasa sukar menerima “The Patriotic Song” kerana tidak mempunyai lirik nyanyian yang boleh dinyanyikan bersama. Moscow berusaha menangani isu ini dengan mengadakan pertandingan lirik lagu kebangsaan untuk “The Patriotic Song” tetapi pertandingan tersebut berakhir dengan kegagalan.

Selepas Putin dipilih sebagai presiden pada tahun 2000, beliau sedar masalah ini perlu ditangani segera. Justeru, satu kompromi dicapai iaitu melodi lagu asal dikekalkan tetapi lirik lagu kebangsaan baru Rusia lebih kepada puji-pujian terhadap negara itu berbanding kepada Kesatuan Soviet dan k0mun1sme.

Ya, sesetengah orang tidak bersetuju dan ada yang mengeluarkan komen pedas seperti Rostropovich. Tetapi majoriti ahli Duma (Parlimen versi Rusia) bersetuju dengan gagasan Putin dan menyokong usul tersebut. Sejak itu, melodi lagu kebangsaan Alexandrov itu dimainkan dalam semua acara rasmi kerajaan Rusia.

Bila ditanya kritikan tindakannya membawa balik simbol Soviet menerusi lagu kebangsaan gubahan Alexandrov itu, Putin berkata, “Sekiranya kita bersetuju kita tidak patut menggunakan simbol Soviet, kita patut bersetuju seluruh generasi rakyat kita, ibu dan bapa kita (tinggal semasa era Soviet), hidup dalam era mereka tanpa hala tuju. Dan saya tidak bersetuju dengan gagasan itu.”

RUJUKAN:

Yegorov, Oleg. (2018). What is the puzzling story behind Russia’s national anthem?. Russia Beyond. https://www.rbth.com/history/327753-russian-national-anthem


Perubatan Moden Memanjangkan Hayat Manusia

Semua manusia takut m4t1. Ini bukan suatu kenyataan yang meratakan. Sebaliknya dari segi konteks, manusia sentiasa takut untuk pergi buat selamanya.

Banyak kejayaan perlu dibuat. Hutang masih belum berbayar. Anak isteri pula tidak mampu untuk hidup sendiri.

Suami pula tidak boleh menjaga anak-anak dengan keseorangan. Banyak asbab yang memainkan buah fikrah seorang manusia, hanya diubati dengan keimanan bahawa Tuhan sentiasa membantu golongan yang gigih berusaha.

Inilah kesenangan dikurniakan agama, iaitu sifat sangka baik yang mengubati ketakutan melampau.

Kesenangan ini walau bagaimanapun tidak boleh diserahkan secara bulat-bulat. Kerana ramai saja ibu tunggal yang mengalami kesusahan selepas ketiadaan suami.

Namun begitu, dimensi h4y4t pada hari ini sudah jauh berlainan untuk dibandingkan dengan terdahulu.

Amerika Syarikat misalnya mempunyai pangkalan data (database) yang merekodkan jangka h4y4t dalam tempoh 100 tahun. Pada tahun 1900, jangka h4y4t hanya berada pada paras 47.8 tahun sahaja bagi seorang individu (Hacker, 2010).

120 tahun kemudian, paras ini meningkat ke 78.93 tahun (Tavernise & Goodnough, 2020).

Ia merupakan sebuah jurang sangat besar, meningkat kerana strategi kesihatan berkesan seperti vaksinasi sejak kecil dan rawatan peny4k1t tua seperti masalah jantung.

Maka sains terbukti boleh memanjangkan usia seorang manusia. Banyak keberkatan boleh diperolehi dalam tempoh 31.13 tahun (jurang 1900 dan 2020).

Tetapi ia masih lagi bukan maulhayat, kerana manusia tetap perlu berpindah ke balik papan jua. Jika sains boleh memanjangkan 31.13 tahun dalam jangka h4y4t manusia – apakah kemungkinan bahawa purata jangka h4y4t ditambah lagi?

Bermakna manusia berupaya untuk hidup dengan sihat sehingga 110 tahun pula.

Ia merupakan satu soalan yang boleh dirumuskan daripada keinginan manusia silam dalam usaha mendapatkan maulhayat.

China, India dan Yunani Kuno banyak membvrv resepi maulhayat, menggunakan madu dan merkuri (Fantozzi, 2017).

Memang gila cuba menunda kem4t1an menggunakan produk kimia yang boleh menyebabkan kem4t1an – merkuri sendiri dipercayai telah membvnvh Qin Shi Huangdi yang taksub untuk elak kem4t1an.

Tetapi sebenarnya kem4t1an itu secara saintifik sangat penting. Dalam tempoh 100 tahun, manusia dijangka menghasilkan tiga generasi sekurang-kurangnya.

Jika konsisten berkahwin pada umur 20 tahun, mungkin lima generasi boleh dibuat. Apa yang pasti, populasi akan bertambahan. Hanya kem4t1an sahaja yang bantu mengimbangi bebanan populasi ini.

Setiap generasi perlu dibekalkan makanan. Dan saintis menjangka bahawa 100 bilion manusia pernah hidup di Bumi ini. Jadi jika kem4t1an dielakkan, populasi tahunan akan kian bertambahan sehingga tidak lagi sesuai (unsustainable).

Bermakna jika sains memperolehi maulhayat yang boleh memanjangkan tempoh hidup, sains sebenarnya sedang menyusahkan sains sendiri. Dengan erti kata lain, antropologi menyusahkan agrikultur.

Apabila sains bertembung dengan sains, tiada siapa untung kerana masing-masing ada untung rugi. Bagi yang kaya, mungkin makanan mudah diperolehi – tetapi bagaimana jika ramai jatuh miskin kembali?

Naikkan usia persaraan pun memberikan bebanan besar kepada anak muda, kerana terlalu ramai generasi silam masih bekerja dalam keadaan ada yang tidak pandai forward emel pun.

Ini boleh memberikan bayangan meluas untuk memahami gejala maulhayat. Setakat ini sains sudah memperolehi ilmu untuk memahami kem4t1an itu sendiri.

Mungkin organ gagal – atau masalah tertentu – tetapi ada saja punca kem4t1an (Hills, 2017) oleh kerana ilmu sains yang tinggi. Mungkin masa menentukan jika punca ini boleh dielakkan (dan dibendung).

RUJUKAN:

Fantozzi, J. (2017, Jun 20). Elixirs of Life: A History. Huffpost.

Hacker, J.D. (2010). Decennial Life Tables for the White Population of the United States, 1790-1990. Hist Methods. 43 (2): 45-79.

Hills, T. (2017, Mac 18). Why Do We (ditapiskan)? Psychology Today.

Tavernise, S., & Goodnough, A. (2020, Januari 30). American Life Expectancy Rises for First Time in Four Years. The New York Times.


Bolehkah Teh Hijau Kuruskan Badan?

Kegemukan atau obesiti tidak menandakan keberkatan rezeki bagi sebuah negara. Cukup makanan sahaja sepatutnya menjadi salah satu piawaian sahaja. Sebaliknya, matlamat gaya hidup sihat hanya boleh dicapai dengan ketersediaan makanan dan imbangan senaman pula. Hampir separuh daripada populasi Malaysia berdepan dengan masalah kegemukan dan obesiti (Lum, 2018). Statistik sedemikian menunjukkan bahawa tahap kesedaran tentang kesihatan di negara perlu ditambahbaik lagi. Namun jika ketinggian/berat badan (BMI) melebihi normal, tidak perlu panik – sebaliknya, digalakkan berdiet sahaja (dengan nasihat doktor).

Oleh kerana populasi kegemukan ini semakin tinggi, wujud pelbagai jenis tawaran (yang sah dan juga dusta). Produk-produk kurus bersepah sampai air manis pun digelar boleh mengurangkan obesiti. Dan salah satu produk yang dikatakan boleh kuruskan badan ialah teh hijau. Apabila berfikir secara logik, celah mananya teh hijau boleh tolong kuruskan badan? Sementara bertatih dengan logik akal, cerita yang dikongsi Samantha Rees di United Kingdom perlu diteliti dahulu.

Berbeza dengan orang lain, Rees tidak memulakan harinya dengan senaman berat. Sebaliknya beliau membuang 50.8 kilogram daripada badannya dengan hanya meminum teh hijau sebanyak sembilan cawan sehari (Francis, 2015). Asalnya 108 kilogram, amalan teh hijau telah membantu Rees kurangkan sehingga 60 kilogram sahaja. Penyusutan besar ini sangatlah bagus untuk seseorang yang berusia 30 tahun (lebih-lebih lagi wanita).

Namun perkongsian Rees mempunyai suatu petunjuk yang jelas. Semasa gemuk, Rees ketagihan dengan teh susu bergula (diminumnya lima cawan sehari) sambil dicicah biskut. Teh hijau bagi Rees membantu imbangan metabolisme sambil menahan kelaparan. Daripada empat cawan jadilah sembilan, yang berjaya menahan dirinya daripada memakan coklat Mars, sandwic keju dan banyak lagi. Sebelum mencapai berat ideal iaitu 60 kilogram, Rees telah meminum lebih daripada 2,000 cawan teh hijau.

Di sisi sains pula, teh hijau ialah minuman sihat kaya dengan antioksidan yang mampu membakar lemak. Ia boleh menjadi bagaikan stimulasi yang boleh memulakan proses pembakaran lemak. Untuk membakar lemak, badan perlu merembeskan lemak daripada sel lemak itu sendiri. Lemak ini perlu dibawa ke salur darah. Antioksidan daripada teh hijau bantu mempercepatkan proses ini (Gunnars, 2018). Malah teh hijau digunakan sebagai rawatan tradisional Cina untuk masalah sakit kepala pun.

Umumnya teh hijau perlu diminum dengan piawaian tertentu juga. Sehari dalam dua atau tiga cawan pun mencukupi untuk memulakan proses pembakaran lemak. Namun sudah pastinya bilangan cawan berbeza mengikut orang (Kandola, 2018).  Tetapi disini harus dijelaskan bahawa minuman teh hijau takkan sama sekali membawa manfaat jika tatacara pemakanan tidak berubah. Andainya air manis tetap diteruskan dengan makanan berlemak tidak dikawal walau sedikit pun, tentu sekali minum satu lori sehari pun takkan mendatangkan manfaat (entah-entah mendatangkan musibah lagi).

Namun bercakap tentang sembilan cawan (dan satu lori), teh hijau boleh merosakkan kesihatan jika diminum dengan banyak. Polyphenol yang ada dalam teh hijau boleh mengelakkan penyakit jantung dan kanser – tetapi ia juga boleh merosakkan hati dan ginjal (jika diminum dengan banyak). Terutamanya teh hijau yang dibuat suplemen – mungkin mempunyai kadar polyphenol 50 kali ganda lebih banyak daripada cawan teh hijau biasa (News Scientist, 2007).

RUJUKAN:

Francis, J. (2015, August 2). I lost 8st drinking green tea. Retrieved from https://www.thesun.co.uk/archives/reallife/138586/i-lost-8st-drinking-green-tea/

Gunnars, K. (2018, October 15). How Green Tea Can Help You Lose Weight. Retrieved from https://www.healthline.com/nutrition/green-tea-and-weight-loss

Kandola, A. (2018, January 8). Does green tea help weight loss? Retrieved from https://www.medicalnewstoday.com/articles/320540.php

News Scientist. (2007, May 5). Green tea can be harmful in large quantities. Retrieved from https://www.newscientist.com/article/dn11786-green-tea-can-be-harmful-in-large-quantities/

Lum, M. (2018, August 14). Malaysia is Asia’s fattest country. Retrieved from https://www.thestar.com.my/lifestyle/health/2018/08/14/fat-state-of-affairs


MCU vs DCEU: Siapa Yang Akan Menang Dalam Pertarungan Ini?

Zaman pra-pandemik memang panas dengan debat berkenaan dengan siri adiwira. Kebangkitan Marvel bukan setakat berjaya menubuhkan identiti tersendiri.

Malah identiti tersebut siap berjaya membenamkan dominasi DC yang sudah lama teguh dengan Batman dan Superman. Boleh kata siri Marvel yang betul-betul berjaya adalah Spider-Man… pada ketika Batman sudah utuh dengan persembahan Robert Lowery, Adam West dan tidak lain tidak bukan Michael Keaton.

Sezaman dengan Tobey Maguire, datang pula Christian Bale yang menambahkan rencah watak Batman. Dan tidak mungkin kitab oleh lupa Christopher Reeve, yakni Superman paling popular sebelum Henry Cavill.

Senang cakap, DC sudah pergi jauh sebelum Marvel memulakan perjalanan. Jadi kejayaan Marvel bukan sama sekali mudah. Pihak Marvel berjaya membina sokongan (audience) daripada bawah. Dan pihak Marvel juga berjaya mengekalkan sokongan tersebut selama 11 tahun.

Menggunakan Falsafah Komik

Perjalanan Marvel adalah seperti sebuah perniagaan kecil-kecilan yang kenal beberapa gergasi industri. Idea perniagaan bergabung dengan kuasa rangkaian, sekali gus menghasilkan sebuah produk berkualiti tinggi.

Strategi bermula pada tahun 2005, apabila Marvel Entertainment mengorak langkah untuk hasilkan filem sendiri. Hala tuju Marvel ketika itu berada pada bahu Avi Arad yang berbelah bahagi – Spider-Man sangat berjaya; Hulk (2003) gagal. Jadi Arad menubuhkan Marvel Studios untuk menggerakkan langkahnya.

Tetapi orang kedua di belakangnya ada idea lagi hebat. Spider-Man dan X-Men adalah produk Marvel masing-masing milik Sony dan Fox.

Jadi Kevin Feige fikir – baik guna watak-watak yang Marvel masih pegang hak perfileman. Buat filem individu dulu; kemudian letak semua watak sekali dalam filem crossover. Itulah rahsia kejayaan komik dulu.

Marvel Studios mohon imbuhan AS$525 juta daripada pihak peminjam Merrill Lynch (Waxman, 2007). Arad tidak bersetuju dengan strategi ini. Jadi beliau berundur diri, dan Feige mendapat Marvel Studios.

Arkitek Yang Memayungi Projek

Kevin Feige melaksanakan tugas sebagai penyelia utama yang menentukan aliran naratif perfileman. Beliau mempunyai sebuah kumpulan yang terdiri daripada enam orang penting.

Mereka menyusun plot dan perwatakan yang konsisten daripada Iron Man dan The Incredible Hulk.

Kemudian mereka pilih pelakon yang sangat bersesuaian. Sampai hari ini orang ramai tidak tahu sama ada Robert Downey Jr. hanya berlakon sebagai Tony Stark. Atau Robert Downey Jr. memang betul-betul Tony Stark. Setiap pelakon dibenarkan membawa jiwa sendiri.

Karisma Downey menjadi sebahagian daripada Stark. Semangat Chris Evans digunakan semasa merangka watak Steve Rogers. Mulut murai Tom Holland sememangnya ada pada Peter Parker.

Aura Josh Brolin ternyata sampai melalui Thanos. Apabila digabungkan, Avengers menjadi kaya dengan pelbagai rencah rasa. Unsur-unsur kewanitaan dijulang Natasha Romanoff, Carol Danvers dan Wanda Maximoff. Ambil contoh dalam Captain Marvel… boleh nampak ada stigma anti-wanita (Watercutter, 2019).

Semua unsur adalah atas aturan enam anggota utama Marvel Studios. Mereka buat kerja tanpa kemelut dan kontroversi… berbeza dengan DCEU.

Punca Kegagalan DCEU

Jawapan paling pendek: mereka tiada Kevin Feige. DCEU sebenarnya tiada nilai kebersamaan seperti MCU. Padahal pelakon sedia ada dalam DCEU bukan main hebat.

Ben Affleck sudah established; begitu juga dengan Jason Momoa apatah lagi Gal Gadot. Tetapi letak semua sekali, Justice League tidak ke mana pun. Bercakap pasal kemelut dan kontroversi, semua orang tahu tentang Zack Snyder vs Joss Whedon sampai wujud Justice League dan Josstice League.

Walau bagaimanapun, cuba tengok prestasi DC di luar lingkaran DCEU. Bukan main hebat. Benar, The Dark Knight sudah habis.

Tetapi filem Joker yang betul-betul ikut roh DC memungut AS$1.074 bilion pada tahun tayangan sama dengan Avengers: Endgame. Malah di pentas Academy Awards, Joker mendapat 11 pencalonan siap.

Kejayaan Joker membuktikan satu benda: DC belum mati. Tetapi kalau DCEU cuba ikut MCU, sememangnya DCEU akan mati.

RUJUKAN:

Watercutter, A. (2019, November 3). Captain Marvel Is About Female Power—Not Empowerment. Wired.

Waxman, S. (2007, Jun 18). Marvel wants to flex its own heroic muscles as a moviemaker. The New York Times.


Kaum Rom Purba (753 SM – 476 M): Pembina Tamadun Purba Berpengaruh Di Eropah

Kisah lagenda menyatakan, Rom diasaskan oleh adik-beradik
kembar iaitu Romulus dan Remus, anak kembar kepada Dewa Perang, Mars. Ketika
bayi, mereka berdua dihanyutkan oleh raja berdekatan Alba Longa dan
diselamatkan oleh seekor serigala betina. Apabila meningkat dewasa,
adik-beradik kembar ini berjaya menggulingkan raja yang hanyutkan mereka
kemudian mengasaskan kota di tebing sungai pada tahun 753 SM. Seterusnya
Romulus menjadi raja Rom yang pertama setelah membunuh kembarnya. Raja-raja
sekitar Rom seperti raja orang Sabine, Latin, dan Etruscan mula bersama Romulus
membina kerajaan.

Fasa Rom sebagai kerajaan monarki berakhir pada 509 SMsetelah penggulingan raja ketujuh iaitu Lucius Tarquinius Superbus, di manapara sejarahwan menyifatkan raja Rom ini adalah raja yang zalim berbeza denganraja terdahulu yang berhati baik. Penggulingan ini terjadi dari pemberontakanrakyat yang semakin panas akibat dari tragedi rogol o leh putera raja terhadapanak bangsawan bernama Lucretia. Selepas runtuhnya kerajaan monarki,pemerintahan Rom berganti kepada sistem republic, bermaksud kerajaan milikrakyat sepenuhnya.

PENUBUHAN REPUBLIK
ROM

Kuasa raja diserahkan kepada dua buah badan perundangan yang
dinamakan sebagai Consul (Konsul). Consul pula terdiri dari kalangan para ahli
majistret yang berperanan sebagai wakil rakyat dan sebagai komander perang.
Walaupun ahli majistret ini dipilih oleh kalangan rakyat namun mereka tetap
patuh terhadap Senate iaitu sebuah badan besar berperanan sebagai penasihat
Consul. Senate  juga dikuasai oleh
patrician (keluarga rulling class) atau beberapa orang senator yang
keturunannya pernah berkhidmat di zaman Romulus.

Pada tahun 450 SM, Kod Undang-Undang Rom telah dipahat dalam
12 kepingan gangsa. Undang-undang ini merangkumi tatacaranya sendiri, hak sivil
dan harta benda yang sekian lama ditetapkan oleh pemerintahan Rom seterusnya.
Sekitar tahun 300 BC, kuasa kerajaan berpindah tangan kepada Senate. Ertinya,
hanya beberapa orang dari keluarga rulling class dan bangsawan kaya saja
mengetuai pemerintahan.

Awal penubuhan Republik Rom, populasi dan kuasa semakin
berkembang pesat. Walaupun Rom pernah ditumbangkan oleh Gaul pada tahun 390 SM,
Rom kembali pulih ketika pemerintahan wira tentera bernama Camillus, seterusnya
menakluk seluruh semenanjung Itali pada 264 SM. Kemudian berlakunya siri
peperangan bernama Perang Punic di mana Rom menentang Carthage iaitu sebuah
negara-kota milik kaum Phoenicia yang terkuat di Utara Afrika. Pada siri perang
pertama dan kedua, Rom berjaya menguasai Pulau Sicily, pantai barat
Mediterranean, dan sebahagian Sepanyol. Dalam Perang Punic Ketiga (149 – 146
SM), Rom berjaya menghancurkan kota Carthage dan menjadikan penghuni yang
terselamat sebagai hamba, dan menjadikan wilayah Utara Afrika sebagai milik Rom
sepenuhnya. Pada masa yang sama, Rom meluaskan kuasanya di timur di mana raja kerajaan
Mecadonia iaitu Philip V telah digulingkan dalam Perang Macedonia dan menukar
status kerajaannya sebagai wilayah Rom.

KEMPEN PEPERANGAN ROM

Sepanjang kempen penjajahan Rom, perkara yang mengubahkan
100% tamadun Rom adalah percampuran budaya dengan budaya kaum lain sehingga
membentuk sebuah masyarakat yang tinggi kebudayaannya. Contoh paling signifikan
adalah peperangan dengan empayar Yunani Kuno. Rom banyak mendapat manfaat saat
mencedok ilmu kebudayaan Yunani Kunon sehingga pada tahun 240 SM wujudnya
kesusasteraan Rom dan menterjemah bahasa klasik Yunani kepada bahasa Latin. Rom
juga mencedok ilmu seni bina, falsafah, dan agama.

ROM DI AKHIR FASA REPUBLIK

Pemerintahan politik Rom semakin goyah saat empayar Rom
berkembang, kemudian berlaku konflik dalaman dan pemberontakan rakyat. Jurang
antara orang kaya dan miskin semakin melebar dan akses kepada kerajaan semakin
ketat dan hanya terhad kepada kelas atau darjat tertentu. Dengan permasalahan
social ini, wujud beberapa gerakan pemberontak yang dimulakan oleh Tiberius
(133 SM) dan Gaius Gracchus (123 – 122 SM) namun pada akhirnya gerakan ini
dilumpuhkan oleh kerajaan.

Gaius Marius, seorang rakyat yang menyertai bidang
ketenteraan telah mengangkat kedudukannya dengan menjadi ahli konsul pada 107
SM iaitu pada fasa akhir Republik Rom. Pada 91 SM, Marius berhadapan dengan
serangan dari pihak musuh termasuklah rakan sejawatnya sendiri iaitu Jeneral Sulla
yang kemudiannya menjadi jeneral dictator pada tahun 82 SM. Selepas Sulla
bersara, bekas pengikutnya iaitu Pompey berkhidmat sebagai ahli konsul sebelum
berjaya dalam kempen peperangan dengan mengalahkan paras lanun di Laut
Mediterranean dan pasukan Mithdidates yang berada di Asia.

KEBANGKITAN CAESAR

Apabila Pompey kembali ke Rom selepas memenangi peperangan,
dia membuat sebuah pakatan dengan tiga orang bangsawan yang bernama First
Triumvirate. Antara ahli pakatan tersebut adalah Marcus Licinius Crassus yang
pernah meleraikan pemberontakan para hamba yang diterajui oleh Spartacus pada 71
SM. Seorang lagi ahli pakatan yang kemudiannya menjadi popular dalam kalangan
ahli konsul adalah Jeneral Gaius Julius Caesar. Selepas Caesar berjaya menawan
Sepanyol, dia kembali ke Rom dan mencalonkan diri dalam pilihan raya konsul
pada 59 SM. Dengan memiliki hubungan baik dengan Pompey dan Crassus, Caesar
mendapat takhta pemerintahan di 3 buah wilayah kaya Rom di Gaul dan setahun
kemudian dia menakluk lagi beberapa buah wilayah lain.

Selepas isteri Pompey (anak perempuan Caesar) meninggal
dunia pada 54 SM, dan Crassus syahid dibunuh dalam perang menentang Parsi pada
tahun seterusnya, pakatan bangsawan itu dibubarkan. Dengan kekacauan politik
Rom, Pompey mentadbir keseorangan di Konsul pada 53 SM. Kejayaan Caesar
menakluk Gaul dan kekayaan hartanya yang semakin bertambah menggugat status
Pompey sehingga dia bergabung dengan Senat bagi menyekat pengaruh Caesar. Pada
49 SM, Caesar dan salah satu pasukan tentera bernama Legion menyeberang Sungai
Rubicon iaitu sempadan semula jadi antara Itali dan wilayah Gaul. Tindakan
Caesar yang dianggap sebagai pencerobohan telah mencetuskan perang sivil
sehingga Caesar menjadi dictator pada 45 SM.

DARI CAESAR BERALIH KE AUGUSTUS

Setahun selepas perang sivil Itali, Caesar telah dibunuh
oleh sekumpulan musuh terdekat yang diketuai oleh bangsawan bernama Marcus
Junius Brutus dan Gaius Cassius. Ahli konsul Mark Antony dan pewaris angkat
Caesar iaitu Octavian bersatu bagi menumbangkan pemberontakan Brutus dan
Cassius dan kemudian memerintah kembali Rom bersama bekas ahli konsul Lepidus.
Gabungan tiga bangsawan berpolitik menubuhkan lagi pakatan baru iaitu Second
Triumvirate. Walaupun seluruh wilayah dibahagikan kepada ketiga-tiga bangsawan
ini, namun pakatan ini tidak dapat menyelesaikan konflik politik mereka
seterusnya dibubarkan pada 36 SM. Pada 31 SM, Octavian berjaya menumbangkan
pasukan tentera Antony dan Ratu Cleopatra dari Mesir dalam Perang Actium.

Pada 29 SM, Octavian menjadi pemerintah tunggal di seluruh
wilayah Rom. Bagi memastikan takdirnya tidak bertemu dengan  takdir Caesar, dia memastikan kedudukannya
diterima oleh rakyat dengan memperbaiki institusi politik republic Rom walaupun
pada realitinya dia memerintah secara mutlak. Pada 27 SM, Octavian menukar
namanya kepada Augustus dan melantik dirinya sebagai maharaja Rom pertama.

FASA-FASA PEMERINTAHAN MAHARAJA ROM

Bemula dari pemerintahan Augustus, baginda memperbaiki
sistem pemerintahan Rom yang telah lama korup oleh para bangsawan dan
mewujudkan zaman Pax-Romana di mana Rom mencapai zaman keamanan dan kekayaan
mutlak. Baginda juga mereformasikan sistem institusi sosial, memenangi dalam
kempen peperangan, dan menyuburkan bidang seni, kesusasteraan, arkitek, dan
agama. Dengan sokongan para tenterannya dan para pengagungnya, Augustus telah
memerintah selama 56 tahun. Setelah kemangkatan baginda, para Senat mengangkat
Augustus sebagai dewa maka dari sinilah bermula mendewakan para pemerintah
agung mereka.

Dinasti Augustus diteruskan oleh kerabatnya setelah
kemangkatan baginda iaitu Tiberius (14 – 37 M), Caligula yang terkenal dengan
kekejamannya (37 – 41 M), dan Claudius yang pernah diingati kerana kejayaannya
dalam kempen peperangan menakluk Britain (41 – 54 M). Dinasti ini berakhir
dengan pemerintahan maharaja Nero (54 – 68) yang menyalahgunakan harta kerajaan
kemudian membunuh diri saat Rom berada dalam fasa pemberontakan.

Kemudian 4 orang maharaja mengisi takhta Rom dalamtahun-tahun menyeksakan sehingga maharaja ke-4 iaitu Vespasian (69 – 79)bersama pewarisnya iaitu Titus dan Domitian yang kemudian menubuhkan dinasti Flavian,perubahan pengurusan kerajaan Rom berlaku. Mereka bertiga berbahas denganlantang di mahkamah kerajaan bagi memulihkan autoriti Senat dan menggalakkankebajikan awam kepada rakyat. Maharaja seterusnya iaitu Titus (79 – 81)mendapatkan kepercayaan rakyat dengan melakukan kebajikan selepas letusangunung Vesuvius yang telah menghancurkan kota Herculaneum dan Pompeii.

Masuk ke zaman pemerintahan Nerva yang dilantik oleh pihak
Senat selepas Domitian, bermula sekali lagi zaman keemasan walaupun Nerva hanya
memerintah selama 2 tahun. Maharaja seterusnya iaitu Trajan, Hadrian, Antoninus
Pius, dan Marcus Aurelius menaiki takhta secara bergilir dengan damai , di mana
mereka dilantik oleh Senat berbeza dengan lantikan dari kalangan kerabat.
Trajan (98 – 117) meluaskan empayar dengan berjaya setelah menumbangkan
kerajaan Dacia yang bertempat di barat laut Romania dan Parsi. Pengganti Trajan
iaitu Hadrian (117 – 138) mengukuhkan sempadan empayar dan melaksanakan tugas
maharaja terdahulu iaitu memperbaiki kestabilan politik dalaman dan melakukan
pembaharuan pentadbiran.

Masuk ke zaman pemerintahan Antoninus Pius (138 – 161), Rom
masih dalam fasa keemasan dan kemakmuran namun konflik berlaku apabila masuk ke
zaman pemerintahan Marcus Aurelius (161 – 180) di mana berlaku penentangan di
Parsi dan Armenia serta pencerobohan kaum gasar Jerman dari utara. Apabila
Marcus nazak dan mangkat apabila perang berlaku di Vienna, baginda melanggar
sistem perlantikan dari Senat dengan melantik anaknya Commodus yang berumur 19
tahun sebagai pengganti.

DI AKHIR TAMADUN ROM PURBA

Rom masuk ke zaman keruntuhan kerana ketidakcekapan maharaja
Commodus (180 – 192) dalam mengurus pentadbiran politik. Seterusnya perang
saudara berlaku akibat Commodus dibunuh oleh menterinya sendiri dan Lucius
Septimius Severus (193 – 211) memenangi perang tersebut dan mengambil takhta.
Sepanjang abad ke-3 Masihi, Rom sengsara dari konflik dalaman yang tiada
kesudahannya. Seramai 22 orang maharaja sentiasa berakhirdengan penbunuhan oleh
pihak atasan sendiri yang mahukan kuasa. Manakala di luar Rom pemberontakan dan
pencerobohan semakin merebak ke seluruh wilayah jajahan terutamanya
pemcerobohan kaum gasar Jerman dan kebangkitan Parsi.

Masuk zaman pemerintahan Diocletian (284 – 305), Rom kembali
aman dari perang saudara namun sukar untuk mengembalikan keamanan di wilayah
luar Rom. Bagi menjaga keamanan empayar, Diocletian menubuhkan sistem
pemerintahan berempat atau tetrarchy, melantik Maximian sebagai penguasa kedua
dan mengambil gelaran yang sama iaitu Augustus. Manakala penguasa ketiga dan
keempat diambil alih oleh 2 orang jeneral kepercayaan Diocletian iaitu Galerius
dan Constantius. Maka, Diocletian dan Galerius menguasai timur empayar Rom
manakala Maximian dan Constantius menguasai bahagian barat empayar.

Rom kembali  goyah
selepas Diocletian dan Maximian meletakkan jawatan. Anak lelaki Constantius
iaitu Constantine bangkit sebagai maharaja Rom yang tunggal menguasai seluruh
empayar Rom pada tahun 324. Baginda memerintahkan pusat pemerintahan dari Rom
ke Byzantium dan menamakan kota Byzantium sebagai Constantinople mengikut acuan
namanya. Semasa perhimpuan Council of Nicaea pada tahun 325, Constantine
menjadikan agama Kristian (ketika itu diamalkan oleh kaum Yahudi) sebagai agama
rasmi Rom.

30 tahun selepas kemangkatan Constantine, empayar Rom
berpecah kepada 2 kerajaan. Bahagian timur empayar menjadi kerajaan Byzantine
yang paling lama mengekalkan kerajaan dengan budaya Rom melawan Parsi manakala
bahagian barat empayar Rom pula semakin merosot dengan perang sivil dan pencerobohan
kaum gasar yang tiada kesudahan.

Akhirnya empayar Rom telah runtuh sepenuhnya kerana hilang
kawalan terhadap wilayah-wilayah yang diceroboh musuh. Wilayah Britain dijajah
pada 410 dan wilayah Sepanyol dan Afrika Utara dijajah pada 430. Attila dan para
pahlawan kaum Hun menceroboh Gaul (Perancis) dan Itali sekitar tahun 450,
menghancurkan ibu kota Rom. Pada bulan September 476, putera Jerman bernama
Odovacar berjaya menguasai Itali dari kawalan tentera Rom. Setelah
menggulingkan maharaja Rom terakhir iaitu Romulus Augustus, para tentara
Odovacar melantik putera itu menjadi raja baru di Itali. Di sinilah berakhirnya
sejarah Rom purba yang panjang dan penuh liku peperangan.

RUJUKAN:


Lagenda Kepulangan Bonaparte ke Tanah Perancis: 100 Hari (Les Cent-Jours)

Usai kekalahan beliau di tangan pihak bersekutu dan termeterainya ‘Perjanjian Fountainbleu’ pada tahun 1814, Napoleon Bonaparte – sebelum itu seorang diktator agung yang menabal dirinya sebagai Maharaja Perancis, kini dipenjarakan di Pulau Elba. Beliau ‘dipencenkan’ dari politik Perancis dan ‘ditabal’ sebagai Raja Elba, satu pulau kecil di luar pesisir Itali.

Kalau ada raja-raja dunia yang kena ‘pool’, Napoleon lah salah satunya raja yang kena ‘pool’. Dari ‘L’Empereur’, beliau dinobatkan sebagai ‘pemerintah’ pulau kecil. Askar-askar yang pernah sama-sama bermandi darah dan dihujani peluru dengan beliau dahulu kini kekal berkhidmat, tetapi untuk Monarki Bourbon yang kembali berkuasa.

Bonaparte tahu, meskipun sudah dipencenkan beliau masih mempunyai penyokong tegar di kalangan rakyat Perancis. Walaupun seorang diktator dan mengorbankan banyak nyawa dalam ‘Napoleonic Wars’, beliau telah membangkitkan perasaan bangga orang Perancis terhadap negara mereka. Bonaparte sedar beliau masih berpengaruh. Ramai juga yang #RinduZamanEmperor ketika itu.

Bonaparte mengorak langkah, tanggal 26 Februari 1814 beliau meninggalkan Elba bersama askar dan pegawai tentera yang setia dengan beliau. Ketumbukan yang kecil. Satu perkara gila – hanya dengan 1000 orang askar beliau hendak menawan semula Perancis.

Mendengar perkara ini, Louis XVIII menghantar askar-askar beliau yang pernah berkhidmat di bawah Napoleon dahulu untuk menawan beliau. Antara pertembungan paling epik adalah antara Napoleon dan Barisan Askar ke-5 Perancis yang diketuai Marshall Ney iaitu bekas orang kanan Bonaparte. Bagi membuktikan kesetiaan beliau kepada takhta Bourbon, beliau berikrar akan membawa Napoleon dalam sangkar besi ke Kota Paris.

Ketumbukan Ney akhirnya bertembung dengan barisan askar Napoleon yang sedikit. Kedua-dua pihak menghunus senjata. Semua sudah bersedia membunuh satu sama lain, walaupun dahulu satu saf perjuangan. Melihat perkara ini, Bonaparte melakukan satu perkara yang akan diingati sejarah sebagai lagenda.

Beliau terus kehadapan barisan, antara kedua-dua barisan askar yang sudah sedia berbunuhan. Bonaparte memberi arahan supaya barisan askar beliau menurunkan senjata. Dalam keberatan mereka akur. Sekarang, cuma askar bawah Ney sahaja yang menghunus senjata. Napoleon bersuara, bercakap terus kepada mereka.

“Barisan Askar ke-5, kenalkah engkau siapa aku?” tanya Bonaparte. Senyap. Kedengan beberapa orang mengatakan ‘ya’. Bonaparte terus mara ke hadapan, semakin hampir dengan Barisan ke-5 pimpinan Ney. Beliau membuka kancing ‘overcoat’ beliau, sambil mendepang tangan “askar-askar sekalian, jika engkau benar-benar hendak membunuh Maharaja kalian – tembaklah sekarang”.

Terkesima semuanya. Tak terfikir dek akal untuk membunuh mantan General mereka sendiri. Tiada siapa yang sanggup. Ney memberikan arahan ‘tembak’, tetapi tiada yang menarik picu. Sebaliknya, berderai barisan askar pimpinan Ney dengan laungan “vive l’Empereur!”. Kedua-dua barisan askar yang tadinya hampir berbunuhan kini saling berpelukan. Kejung badan Marshall Ney melihat kekalahan beliau oleh taktik psikologi Bonaparte. Seorang ‘gentlemen’ beliau terus menghadap Bonaparte untuk menyerah pedang keliau sebagai tanda menyerah kalah. Tapi Bonaparte enggan menerima pedang beliau dan memberikannya semula kepada Ney, “hang simpan balik la bengap,” kata Napeoloen bergurau dengan Ney, “kalau hang takdak pedang hang nak ‘defend’ Emperor hang nanti macam mana?”. Tanpa diduga, Ney pun ‘cair’ sekali lagi dengan Bonaparte dan terus bantu beliau mara ke Kota Paris. Sepanjang perjalanan ke Paris, Bonaparte disambut sebagai negarawan ulung kecuali di Provence yang menjadi kubu kuat Bourbon.

Namun ternyata, apa yang Bonaparte lakukan lebih menjahanamkan Perancis daripada menyelamatkan Perancis. Pertempuran Waterloo menjadi medan beliau berhadapan dengan pakatan musuh-musuh beliau buat kali terakhir. Pengakhirannya menyaksikan kehilangan lebih daripada 100,000 nyawa semasa Pertempuran Waterloo sahaja. Bonaparte kalah, dan ‘kepulangannya’ hanya tinggal sekadar lagenda. ‘Concert of Europe’ pula menggunakan alasan itu untuk menekan Perancis dalam diskusi pasca perang. Semua hanya kerana ingin melunaskan serakah kuasa Bonaparte.


Megat Sejubang: King of Klang River

Sewaktu kecil dahulu, saya ada terbaca satu buku cerita hikayat di negeri Selangor milik nenek saudara. Tajuknya saya tidak ingat tapi ia menceritakan sebuah kisah yang bagi saya adalah versi paling lengkap bagi satu tokoh hikayat Melayu yang kalau saya sebut namanya pasti ramai yang tahu.

Mengapa paling lengkap bagi saya? Sebab di dalamnya selain menceritakan nama-nama tempat di Selangor dan sedikit tentang asal-usulnya, ia juga ada MENCERITAKAN ASAL-USUL KUALA LUMPUR!

Ia menceritakan tentang bagaimana manusia memulakan penempatan di kedua tebing Sungai Kelang yang ketika itu berlumpur sehingga dipanggil kampung itu Kuala Lumpur. Kuala itu merujuk kepada bermulanya Sungai Gombak dari cabang Sungai Kelang tadi, atau titik pertemuan antara dua sungai, Sungai Gombak dan Sungai Kelang yang kini berdekatan Masjid Jamek Kuala Lumpur.

Okay, di sini bermula sesuatu yang menarik. Tokoh hikayat itu bernama Megat Si Jubang atau Sejubang, adalah anak orang Sakai yang berasal dari satu perkampungan di hulu Sungai Kelang itu. Kemudian dia meminta kebenaran ibunya untuk mengikut kapal raja (saya andaikan sama ada pemerintah Srivijaya atau Kesultanan Melaka) bagi mencuba untung nasib ke negeri-negeri luar. Maka ibunya bersama orang kampung berbuatlah perahu untuknya sampai ke kapal raja. Lebih kurang macam nak pergi interview kerjalah.

Menariknya, kapal raja itu menunggu di titik pertemuan antara Sungai Gombak dan Sungai Kelang itu!

Setelah diterima jadi orang raja, maka keluarlah kapal raja tadi menyusuri Sungai Kelang terus ke Selat Melaka.

Setelah 12 tahun, dia kembali ke kampungnya menyusuri Sungai Kelang tadi. Kini Megat Sejubang sudah kaya-raya dan punya kapal sendiri lengkap dengan hulubalang dan sudah pun berkahwin dengan gadis bangsawan. Ibunya yang tahu kepulangan anak tercinta segera menyiapkan makanan kegemaran anaknya iaitu daging lotong salai dan buah-buahan (salah satunya pisang).

Okay, setakat ni cerita tu, rasa-rasa macam pernah dengar tak kisah ni? Saya bagi ‘clue’ – agak-agak Megat Sejubang tu mahu tak bertemu dan mengaku anak kepada orang yang melahirkannya?

Kisah Megat Sejubang itu ada disentuh juga dalam karya angker: Malay Magic: An Introduction To The Folklore And Popular Religion Of The Malay Peninsular oleh Walter William Skeat.

Menariknya, kebetulan seorang rakan bertanyakan isu ini dalam statusnya:

Siapakah yang sebenarnya membuka Kuala Lumpur?

1. Raja Abdullah
2. Yap Ah Loy
3. Sutan Puasa
4. Abdullah Hukum
5. Hiu Siew
6. Ah Tze
7. Frank Swettenham

Saya termenung sejenak. Polemik siapa yang membuka Kuala Lumpur tidak pernah padam. Masing-masing mahu mengangkat tokoh mereka sendiri. Baru-baru ini cicit Yap Ah Loy tak mahu kalah, katanya jangan perkecilkan sumbangan moyangnya kepada pembangunan Kuala Lumpur. Kalau ikutkan Yap Ah Loy ini sudah pun terkeluar carta berdasarkan kronologi jawatan kapitan Cina serta peranan Raja Abdullah dan Sutan Puasa yang juga memberi sumbangan kepada pembangunan Kuala Lumpur.

Mungkin… yang sebenar-benarnya membuka Kuala Lumpur adalah…

MEGAT SEJUBANG, RAJA SUNGAI KELANG.


Poliglot – Antara Yang Fasih Dalam Banyak Bahasa

Poliglot ditakrifkan sebagai seseorang yang tahu ataupun berkemampuan untuk menggunakan beberapa bahasa. Pada tahun 2008, istilah “Hiperpoliglot” telah dicipta oleh ahli bahasa iaitu Richard Hudson untuk seseorang yang mampu bertutur sehingga tahap tertentu dalam sekurang-kurangnya 12 bahasa.

Perkataan “Poliglot” berasal daripada bahasa Inggeris “Polyglot”. “Polyglot” adalah kata pinjaman bahasa Perancis iaitu “Polyglotte”. Perkataan “Polyglotte” berasal daripada bahasa Yunani, “Poluglōttos”. Perkataan “Poluglōttos” dalam bahasa Yunani adalah gabungan daripada perkataan “polu-” dan “-glōtta” yang masing-masing bermaksud “banyak” dan “lidah”. Secara harfiahnya, poliglot adalah bermaksud “banyak lidah”.

Cleopatra VII dan al-Farabi adalah antara poliglot pada zaman abad pertengahan. Cleopatra VII (69SM – 30SM) merupakan Firaun terakhir Mesir Purba, baginda bertutur dalam sembilan bahasa dan baginda adalah satu-satunya pemerintah dalam dinasti yang mampu bertutur dalam bahasa Mesir Purba di samping bahasa ibundanya, Yunani. Al-Farabi (872 – 950/951) merupakan seorang polimath dari Parsi yang menguasai banyak bahasa.

Ratu England, Elizabeth I (1533-1603) mampu bertutur dalam 10 bahasa: Inggeris, Perancis, Sepanyol, Itali, Belanda, Latin, Welsh, Cornish, Scot dan Irish malah kata Duta kerajaan Venetia pada masa itu, baginda bertutur seolah-olah seperti bahasa ibunda. Selain itu, Nikola Tesla (1856 – 1943) mampu bertutur dalam lapan bahasa: Serbo-Croatia, Slovenia, Czech, Inggeris, Perancis, Jerman, Magyar, Itali dan Latin.

Ling Tan dan Jackson Wang adalah antara wakil Asia yang dianggap sebagai poliglot. Ling Tan merupakan supermodel kelahiran Malaysia yang bertutur dalam bahasa Melayu, Inggeris dan empat bahasa Cina yang lain. Jackson Wang adalah seorang penyanyi, penyanyi rap dan penari dari Hong Kong yang merupakan ahli kumpulan Got 7 yang fasih bertutur dalam bahasa Kantonis, Korea, Mandarin, Inggeris, Shanghai, Jepun dan sedikit bahasa Perancis.

José Rizal (1861–1896) adalah seorang pejuang di Filipina. Beliau mempu bertutur dalam 22 bahasa termasuk Sepanyol, Perancis, Latin, Yunani, Jerman, Portugis, Itali, Inggeris, Belanda dan Jepun. Malah, Rizal juga mempunyai sedikit pengetahuan dalam bahasa Melayu dan sebahagian bahasa-bahasa Filipina seperti Chavacano, Cebuano, Ilocano dan Subanon.

José Mourinho dan Arsène Wenger adalah antara orang Eropah yang dianggap sebagai poliglot. Mourinho adalah seorang pengurus pasukan bola sepak di Portugal yang fasih dalam bahasa Portugis (Bahasa Ibunda), Sepanyol, Itali, Perancis, Katala dan Inggeris. Wenger adalah seorang pengurus pasukan Arsenal F.C yang bertutur dalam bahasa Perancis (Bahasa Ibunda) dan Jerman (Bahasa Ibunda), beliau juga mempelajari bahasa Inggeris, Sepanyol dan Itali serta mengetahui sedikit bahasa Jepun.

Timothy Doner dan Shakira adalah antara orang Amerika yang dianggap sebagai poliglot. Timothy Doner adalah seorang remaja dari Amerika Syarikat yang lahir pada tahun 1995: beliau dikatakan mampu bertutur dalam lebih 20 bahasa termasuk Inggeris (Bahasa ibunda), Indonesia, Perancis, Ibrani, Turki dan sebagainya. Shakira yang terkenal dengan lagu Waka Waka fasih bertutur dalam enam bahasa iaitu Sepanyol (Bahasa Ibunda), Portugis, Perancis, Itali, Inggeris dan Arab.

Dikember Mutombo, Ghil’ad Zuckermann dan Eliana Rubashkyn dianggap sebagai poliglot yang masing-masing berasal dari Afrika, Israel dan Oceania. Mutombo adalah bekas pemain NBA yang mampu bertutur dalam bahasa Inggeris, Perancis, Portugis, Sepanyol, Tshiluba, Swahili, Lingala dan dua bahasa dari Afrika tengah. Ghil’ad Zuckermann adalah ahli bahasa yang dianggap hiperpoliglot. Eliana Rubashkyn adalah seorang ahli farmasi yang mampu bertutur dalam enam bahasa: Sepanyol, Rusia, Mandarin, Inggeris, Portugis dan Ibrani (Hebrew).

Akhir kata, terang lagi bersuluh: terlalu ramai individu daripada pelbagai latar belakang sepanjang zaman yang fasih bertutur dalam banyak bahasa. Walaupun terdapat banyak pertikaian daripada pelbagai pihak mengenai istilah “fasih”, namun sesungguhnya banyak kelebihan yang akan diperoleh jika fasih dalam banyak bahasa. Semoga, penulisan ini akan menggalakkan semua orang termasuk diri sendiri untuk menguasai sebanyak mana bahasa di seluruh dunia di samping hebat dalam pelbagai bidang.

Artikel disumbangkan oleh Alam Bahasa Untuk The Patriots.


Siti Nurhaliza Merevolusikan Dunia Muzik

Kebangkitan Siti Nurhaliza tidak sama sekali berasaskan nasib semata-mata. Tidak mungkin seseorang boleh digelar “Suara Asia” atau “Celine Dion Asia” kalau ikut nasib sahaja.

Beliau merupakan kiasan paling baik tentang permulaan betul-betul dari bawah. Dan sehingga hari ini bila beliau muncul saja, mesti ramai akan menahan nafas dalam kejutan dan teruja.

Namun ketepikan sebentar tentang bakat dan kemasyhuran Siti Nurhaliza. Semua sudah tahu tentangnya. Jika tutup pembesar suara pun, orang masih boleh mendengarinya. Begitu lagendanya penyanyi tempatan ini, tetapi seberapa ramai benar-benar tahu tentang jasanya yang telah merevolusikan dunia muzik?

Tidak mungkin seseorang boleh ingat bila kali terakhir Siti Nurhaliza berpakaian terdedah di atas pentas. Tidak mungkin, kerana Siti Nurhaliza tidak pernah berbuat sedemikian.

Ini kerana beliau merupakan seorang penggiat seni yang konservatif. Awalnya, beliau dikritik kerana etika pemakaiannya yang mencerminkan konservatisme dalam diri (Utusan Online, 1998).

Beliau pernah berkata, “sebagai seorang artis, saya sedar bahawa ada banyak tanggungjawab sosial yang perlu dijaga. Maka saya ingin berlaku moderat dalam semua (perkara), termasuk hal ehwal pemakaian.”

Persembahannya di Indonesia pada 1997 telah memangkinkan suatu budaya baharu terutamanya bagi genre lagu dangdut. Biasanya dangdut akan dinyanyikan dalam lebaran erotika, lebih-lebih lagi apabila dinyanyikan seorang perempuan.

Tetapi penampilan Siti Nurhaliza dari awal sampai habis dalam keadaan moderat telah menjadi sebutan. Kerana orang lebih fokus tentang bakatnya, berbanding fizikal (Harian Metro, 2009).

Atas kesopanan ini juga telah mengharumkan namanya. Siti Nurhaliza tidak menjadi seorang penyanyi semata-mata. Beliau telah mencerminkan identiti kemelayuan yang selaras dengan pembangunan Malaysia pada masa itu. Beliau menerima pujian daripada para ulama bukan saja di Malaysia tetapi Indonesia juga (Harian Metro, 2005).

Dalam era yang semakin Islamik, pembawaannya telah mengukuh sebagai suatu trendsetter – seseorang yang menentukan trend semasa, dipersonifikasi berdasarkan tatacaranya sendiri.

Sehingga seorang penyani Indonesia ditegur Menteri Belia dan Sukan Indonesia supaya mengikuti jejak langkah Siti Nurhaliza (Sompotan, 2008).

“(Siti Nurhaliza) tidak melebih-lebih. Dia tidak pakai pakaian terdedah dan menari ikut nafsu. Tetapi dia masih terkenal di tempatan dan antarabangsa.” – Adhyaksa Dault.

Pengaruh Siti Nurhaliza berlegar luas daripada aspek kemoderatan semata-mata. Kebanyakan lagunya walaupun bermain sekitar cinta mempunyai tema-tema penting juga:

Biarlah Rahsia mempunyai bunyi tentang kesibukan dunia untuk mengambil tahu tentang keperibadian orang. Sehingga hari ini masyarakat lebih gemar membawang, tidak langsung menghiraukan privasi atau perasaan orang lain.

Asalkan lepas dari dada. Janji puas hati.

Jadi tidak peliklah Siti Nurhaliza menimang populariti di Asia Tenggara. Berkali-kali beliau diundi sebagai Artis Paling Popular. Dan beliau juga telah memberikan inspirasi kepada ramai artis-artis dalam kalangan generasi seterusnya.

Aizat Amdan mengakui Siti Nurhaliza merupakan idolanya (Kemalia, 2014).

Begitu juga dengan Soo Wincci yang menyerap inspirasi daripada sikap dan vokal Siti Nurhaliza (Ardini, 2017).

Masyarakat Malaysia juga telah mengundi Siti Nurhaliza sebagai wanita paling dikagumi di Malaysia, di atas Tun Siti Hasmah, Wan Azizah Wan Ismail, Oprah Winfrey dan Michelle Obama (FMT Reporters, 2019).

Kalau diteliti, Siti Nurhaliza telah memasuki satu fasa populariti yang anugerah-anugerah materialis tidak lagi membawa makna. Ibaratkan beliau tidak menjuarai apa-apa pun, namanya tidak akan terundur dari ingatan.

Seperti Mark Calaway (The Undertaker) dan Steven Spielberg dalam masing-masing arena gusti dan perfileman – piala, pingat dan anugerah sudah tidak lagi memainkan peranan dalam memacu populariti.

Biasanya orang yang capai kedudukan sebegini akan mengekalkannya ratusan tahun selepas pemergian pun. Lihat saja Alfred Hitchcock, Billie Holiday dan Frank Sinatra – masakan dunia akan melupakan mereka?

RUJUKAN:

Ardini, S.S. (2017, Ogos 13). Siti buka mata Soo Wincci. Harian Metro. Retrieved from https://www.hmetro.com.my/rap/2017/08/252988/siti-buka-mata-soo-wincci

FMT Reporters. (2019, July 22). Siti Nurhaliza setanding Michelle Obama paling dikagumi di Malaysia? Free Malaysia Today. Retrieved from https://www.freemalaysiatoday.com/category/bahasa/2019/07/22/siti-nurhaliza-setanding-michele-obama-paling-dikagumi-di-dunia/

Kemalia, O. (2014, Mei 2). Aizat Tolak Hasrat Siti Nurhaliza, Sheila Majid. M Star. Retrieved from https://www.mstar.com.my/spotlight/hiburan/2014/05/02/aizat-tolak-hasrat-artis-senior

Harian Metro. (2005, January 25). Teruskan Lagi Siti! Retrieved 16 Ogos 2010.

Harian Metro. (2009, July 21). Bukti kehebatan artis kita. Retrieved 16 Ogos 2010.

Sompotan, J. (2008, April 14). Menpora: Dewi Persik Bisa Laku Tanpa Goyang & Buka-bukaan. Megapolitan. Retrieved from https://archive.is/20130630015137/http://jakarta.okezone.com/read/2008/04/14/33/100345/menpora-dewi-persik-bisa-laku-tanpa-goyang-buka-bukaan

Utusan Online. (1998, October 26). Populariti… Bukan Terletak Pada Gaya Seksi. Retrieved 17 August 2010.